Euskara on-line eta biziz\nAgintzariko Euskara batzordearen Bloga\nZure izena edo abizena euskarazko grafiaz jarri gura duzu, gaur egun oso erraz-erraza da. Hona hemen argibideak.\nZer behar duzu izena euskaratzeko?\nTramitea Udaletxean dagoen Bake Epaitegietan egin behar da eta honako agiri hauek erman behar dira: nortasun agiria, familia liburua eta errolda agiria. Azken hau udaletxean eskatu behar da.\n18 urte baino gutxiago badituzu, zure gurasoek egin beharko dute eskabidea, familia liburua aurkeztuz. Euskal grafiaz idazteaz aparte, zure izena aldatu nahi baduzu ere, horretarako aukera dago. Hala ere, dokumentu gehiago behar dira hau burutzeko.\nEuskal grafismoraz bueltatu, sustatzaileek argi utzi dutenez, garrantzitsua da epaitegira joan aurretik norbere abizena euskaraz nola idazten den jakitea. Zure abizena euskeratzerakoan Euskaltzaindiaren arauak jarraitu behar dituzu. Akademietan jartzen diren arauak bete behar dira.\nZer behar dugu abizena euskaratzeko?\nGure abizena euskaratzeko bi baliabide nagusi daude, Esukaltzaindiaren web gunea edo Euskara zerbitzuak. Web gunean oso argi dago. www.euskaltzaindia.net/eoda/ helbide honetan sartuz gero, zure abizena idatzi eta euskaratu egiten dizu automatikoki. Izenekin ere funtzionatzen du. Euskarazko izenak erdaraz ikusteko aukera eskaintzen dizu baita ere.\nAldaketa hau egiteko prest daudenak, kontuan izan behar duzue azken puntu garrantzitsu bat. Epaitegian egindako aldaketak balio izateko, hiru hilabete dituzu NAN aldatzeko, bestela dokumentazio horrek balioa galtzen du eta berriro ere hutsetik hasi behar da.\nPublicado por Comisión Euskera en viernes, noviembre 26, 2010\nBlogeko artxiboa / Archivo del blog\nZure izena edo abizena euskarazko grafiaz jarri gu...\nTEKNOLOGIA BERRIAK: SAREKO EUSKARAZKO BILATZAILEAK...\nDakizuen bezala Azaroaren 25an Genero indarkeria...\nEA ASMATZEN DUZUN BIHARKO EGURALDIAHona hemen gau...\nEuskara Batzordeko kideak (1)\nAgintzari Gizarte Ekimeneko Kooperatiba


UPV/EHUko Komunikazio Bulegoa "Sarrionandiaren beste sormen-lanak"\nSarrionandiaren beste sormen-lanak\nIdazle ez ezik, itzultzaile oparoa da Joseba Sarrionandia. Edo, zuzenago esatearren, birsortzailea, ez baitu itzulpen zurrunik egiten. Hori dio Aiora Jakak, hark euskaratutako lanei buruz egin duen tesian: “Sarrionandiak esan izan du itzultzaileak aurreko lana bereganatu eta bertatik sortzen duela. Jatorrizko egilea eta itzultzailea maila berean jartzen ditu”. Autore honen bestelako ikuspegi bat azaleratu du Jakak, euskaratu dituen testuetan jarrita fokua; 50 bat jatorrizko hizkuntza identifikatu ditu. Itzulpenari buruzko gogoeta eta itzulpen-praktika Joseba Sarrionandiaren lanetan du izena tesiak; Jaka da itzulpengintza-ikasketak zein -doktoretza UPV/EHUn egin dituen lehen pertsona.\nSarrionandiak idazle banaren lana oinarri hartuta itzulitako lau liburuak (T. S. Elioten Lur eremua; Samuel Taylor Coleridgen Marinel zaharraren balada; Manuel Bandeiraren Antologia; eta Fernando Pessoaren Marinela), askotariko iturriak baliatuta osatutako lau antologiak (Izkiriaturik aurkitu ditudan ene poemak; Hezurrezko xirulak; Galegoz heldutako poemak; eta Hamahiru ate. Umore beltzaren antologia) eta aldizkarietan euskaratuta argitaratutako beste zenbait testu solte izan ditu aztergai UPV/EHUko hizkuntzalariak. Kasu horietan guztietan, euskara da xede-hizkuntza; jatorrizko hizkuntzei dagokienez, berriz, 50 bat zenbatu ditu Jakak, eta, beraz, nabarmena da zubi-hizkuntzak baliatu dituela tartean, bide osoa egiteko.\nItzulpena ala originala\nJakari zaila egin zaio itzulpenen eta idazlan originalen artean muga ezartzea, Sarrionandiak berak ez baititu bi egiteko horiek bereizten: “Sorkuntzazko deitutako bere lan horietan ere itzulpen handia dago”. Horren adibide da Narrazioak, autorearen liburua. “Hor badago Itzalarekin solasa izeneko ipuin bat. Itzala agertzen da Elioten poema bat errezitatzen, eta euskaraz errezitatzen du. Beraz, hor ere egon da itzulpen-saio bat. Autoreei erreferentziak ez ezik, itzulpenak ere askotan tartekatzen ditu”, dio.\nKontrako bidea ere egiten du sarritan idazleak, apokrifoen bitartez: “Itzulpen moduan aurkezten dituen bere poemak dira. Fikziozko autore bati egozten dio egiletza”. Esaterako, Jakaren ustez, Izkiriaturik aurkitu ditudan ene poemak liburuko Mohammed Al-Kali poeta ez da erreala, eta harenak omen diren poemak Sarrionandiarenak dira: “Mohammed Al-Kali egiazkoa izan daitekeela sinesten duzu, baina arakatzean ikusten duzu ezetz, fikziozko pertsonaia bat sortu duela. Sinesgarritasun handia ematen dio”.\nLan originaletan itzulpenak eta itzulpenetan lan originalak tartekatuta, badirudi Sarrionandiak adierazi nahi duela dena dela sortzea, ez dagoela zertan bereizi testu batzuen eta besteen artean. “Esaten du: ‘Zer diferentzia dago nik itzuli ditudan poemen eta nik sortu ditudan poemen artean?’. Azken finean, sortzen ari garenean ere, zerbaitetan oinarritzen gara; aurretik irakurri dugun guztian”, azaldu du Jakak.\nHorregatik guztiagatik, Sarrionandia itzultzaile postmodernotzat jotzen da tesian. Izan ere, Jakak itzulpengintza postmodernoari egotzitako ezaugarriak bat datoz autorearen lanetan identifikatutakoekin. Modernismoaz gaindi dago, beraz, ikertzaileak adierazi duenez: “Itzulpenaren teoria modernoetan oso garbi zegoen zer zen jatorrizkoa eta zer itzulpena: jatorrizko egileak argi zeukan zer esan nahi zuen, eta egin behar da deszifratu eta beste hizkuntza batean eman. Teoria postmodernoek, berriz, esaten dute jatorrizkoak ez duela zentzu finko bat, irakurketa bakoitzean aldatzen dela. Modernismoan hierarkia zegoen: jatorrizkoa da handia eta itzulpena da kopia. Postmodernismoak, ordea, maila berean jartzen ditu jatorrizko egilea eta itzultzailea. Sarrionandiak hala ikusten du”.\nGainera, lehen euskal itzultzaile postmodernoa da Sarrionandia, Jakaren ustez. Horixe ondorioztatu du, euskarazko itzulpengintzaren historia ere aztertu baitu, Leizarragaren Itun Berritik hasita. Hitzaurreek eman diote horretarako aukera, hor ikusi baitu, modernismoari jarraiki, euskal itzultzaileek “barkamena” eskatu ohi zutela ia, testu originala ukitzeagatik. Gainera, sentitzen zuten itzulpena justifikatu egin behar zutela: testu klasiko bat dela eta euskaraz ere behar genuela; fidelak izaten saiatu direla, baina gauza batzuk aldatu behar izan dituztela, euskara idatziak tradiziorik ez duelako…\nIkertzailearen arabera, Jon Mirande eta Gabriel Aresti dira “ikuspegi berritzailea” ematen lehenak. Autoreok eragina dute Sarrionandiarengan, baina berak gauzatzen du ikuspegi postmodernoa, benetan: “Eskimalak, tuaregak… itzultzen ditu, berdin zaio obra klasikoak diren ala ez. Gainera, lehenengoa izan da garbi adierazten ez dela fidela; lotsarik gabe itzultzen eta birsortzen duela; eta nahi duelako egiten duela”.\nAiora Jaka Irizar (Donostia, 1982) Itzulpengintzan eta Interpretazioan lizentziatua da. Gidor Bilbao Telletxea UPV/EHUko Euskara eta Eleaniztasuneko errektoreordearen eta Letren Fakultateko irakaslearen zuzendaritzapean idatzi du tesia, bai eta fakultate horretako bertako Hizkuntzalaritza eta Euskal Ikasketak Sailean aurkeztu ere. Ikerketa nagusiki Euskal Herrian egin badu ere, bederatzi hilabeteko bi egonaldi egin ditu Concordia Unibertsitatean (Montreal, Quebec, Kanada) eta Konstantzako Unibertsitatean (Alemania). Gaur egun, UPV/EHUn ikertzaile dihardu du Jakak.\nUPV/EHUko Komunikazio Bulegoa


Batzuek irailaren 27a eta beste batzuek azaroaren 20a markatuta daukaten bezala egutegian, nik neukan gorri deigarriz urriaren 6a. Zer eta Rafael Chirbes idazlearen egunkarien lehen alea merkaturatzen zelako. Goizean goizetik eskatu nion liburu-dealer partikularrari. Abisatuko zidala iristean. Handik gutxira mezua: “Rafa is in da house”. Noski lehena izan nintzen liburua eskuratzen; auskalo hiri osoan. Badut bilobei kontatzeko moduko istorio bat.\nNahiz eta ez dakidan zergatik irakurtzen ditudan idazleen egunkariak. Are gustuko ditudan idazleen egunkariak. Idazle batzuk bertatik bertara ezagutzearen zaputz antzekoa hartzen baitut ez gutxitan. Edo, besterik ez bada, pertsona baten intimitateari egindako ia bortxaketa bat iruditzen zaidalako, are egunkaria ez denean traizio bat, idazleak argitaratzeko txukundu baitzuen –hil ondoren, hori bai–. Ni ere saiatzen naiz, Marta Sanz bezala, bazter uzten egunkariek zakarkeriatik daukatena. Eta hartzen ia jolas baten moduan: egin ditudan hipotesiak ezeztatuz edo berretsiz, idazlearen izaera imajinatuaren eta egunkarietan eraikitzen den izaeraren artean. Gauza interesgarriak ere badaudelako, beti, lehen lerroetatik: “Behin-behinekotasun sentsazioa. Aulkiaren ertzean esertzen naiz jarri beharrean erabat, ipurmasailak eroso kokatuz: izateko modu urduri bat”. Eta egunkari hauek, hain justu, aspalditik espero nituelako, uda aurretik iragarri zituztenetik; are Beniarbeig, Alacanteko etxean Chirbesen iloba Manolok eskuizkribuak erakutsi zizkigunetik.\nLiteratura genero menostua izan arren, betidanik gogoko izan ditut memoriak, oroitzapen bildumak, biografiak, autobiografiak, egunkariak. Hemen aipatu ditugu Carlos Blanco Aguinaga –Chirbesen maisua literatura kontuetan–, Iñaki Uriarte, Miguel Sanchez-Ostiz (denak gizonezko, puntu negatiboa). Nahiz eta egunkariek beti sortu izan didaten ezinegona; izango da idazleen egunerokoak ere gure egunerokoaren antz handiegia izan ohi duelako.


Beasaingo Haurren Hiriak eten egin du bere jarduna - Goierriko Hitza : Goierriko Hitza\nHaurren Hiria proiektuko lehenengo saioa. Argazkia: Beasaingo Udala.\nBeasaingo Haurren Hiriak ez du ikasturtea hasiko. “Egoera dagoen bezala, haurrei askatasuna, hitza eta bere lekua ematen zion proiektu hau jarraitzeko aukera gutxi ditugula konturatu gara”, diote. “Haurren Hiriak esan nahi duen guztiaren kontra bait doa egoera honek ekarri diguna. Espazioak ezin elkarbanatu, elkarrekin ezin jolastu, elkarrekin ezin sortu…”\nUdalarekin batera hartutako erabakia da. Egoeraren garapenaren arabera ez dute itzultzea baztertzen, baina aitortu dute “zaila” izango dela. “Haurren Hiria proiektua birplanteatzeko unea iritsi da”. Ikastetxeei eta parte hartu duten haurrei eskerrak eman dizkiete.


Segurtasun handiagoa Bilbo seguruan - Juan Mari Aburto Segurtasun handiagoa Bilbo seguruan - Juan Mari Aburto\nBizikidetza eta segurtasuna\nBilbo hiria segurua dela esan dezakegu, zalantza izpirik gabe. Halaxe egiaztatzen dute Estatuko, Europako eta mundu osoko neurri bereko beste eremu metropolitar batzuekin egindako konparazioetako datuek. Eta halaxe frogatzen dute egunez eguneko jardunak zein azken urteotan hirian antolatu ditugun mundu mailako ekitaldiek ere.\nHerritarren arteko bizikidetza hobetzea, gatazken prebentzio eta konponketa goiztiarraren bitartez eta jokaera antosozialen kontrol eta zuzenketaren bitartez.\nSegurtasunaren aldeko Itunean adostutako helburuak eta neurriak betetzea, ahultasunezko egoera berezian dauden kolektiboetako biktimentzako arretaren hobekuntzan eta prebentzioan ahalegin berezia eginez, ekitaldi handietan pertsonen segurtasuna bermatuz eta behar adinako giza-baliabideak eta baliabide teknikoak izango dituen auzo-komunitateko polizia-ereduan sakonduz.


Bost urte eskola-segregazioa salatzen. – Euskal Eskola Publikoaren Aldeko Plataforma\nBost urte eskola-segregazioa salatzen.\nBost urte bete dira Gasteizko Eskola Publikoaren aldeko Plataformak lehen prentsaurrekoa eman zuenetik gure hiriaren ikastetxe publiko askotan zegoen eskola-segregazioaren egoera salatzeko eta horren berri emateko.\nUste dugu bost urte hauetan hezkuntza-sistemak duen arazo eta erronkarik handiena, eskola-segregazioa alegia, ikusgarri bihurtzea lortu dugula. Bost urte daramatzagu ozen esaten, eta ez gara nekatuko, gure gizartearen oraina, etorkizuna eta ekitate-maila daudelako jokoan. Azken urteotan gero eta txosten gehiagok jarri dute mahai gainean gai hori. Zifrak tematiak dira eta behin eta berriz azalarazten dute Eusko Jaurlaritza arazoaren sustraietara ez doazen eta, beraz, eraginkorrak ez diren tirita neurriekin estaltzen edo alfonbra azpian sartzen saiatzen den errealitatea.\nSAVE the Children da azken urteotan argitaratu dituen txosten guztietan eskola-segregazioaren arazoa nabarmendu duen erakundeetako bat, eta, horien arabera, EAE da Espainiako laugarren autonomia-erkidegoa segregazioaren indizeari dagokionean. EAE eskola itunen indize altuena duen Espainiako autonomia-erkidegoa ere bada: Euskadiko ikastetxe pribatuen% 0,8 baino ez daude kontzertatu gabe, eta itunpeko ikastetxe horien %100ean kuotak kobratzen zaizkie familiei, nahiz eta, legez, derrigorrezko hezkuntzak doakoa izan beharko lukeen. Mekanismo horrek eta beste batzuek errealitate duala marraztu dute, abiadura bikoitzeko sistema publiko-pribatu/itundu bat, non ikasle ahulenak, gero eta nabarmenago, titulartasun publikoko ikastetxeetan biltzen diren. Sare publikoan bekadun diren ikasleen ehunekoa itunpeko sarekoa baino ia hiru aldiz handiagoa da.\nArgi dago hezkuntza pribatu-itunduko patronal nagusiek ez dutela interes berezirik arazo horri buruz hitz egiteko; bai, ordea, familiek ikastetxea aukeratzeko eskubidea defendatzeko eta ustezko eskubide hori beste eskubide kolektibo batzuen gainetik jartzen, hala nola, aukera-berdintasunaren eta gizarte-kohesioaren gainetik. Eskubide horren atzean, guztion diruarekin finantzatutako hezkuntza elitista dago (ez kasu guztietan, baina bai itunpeko ikastetxe gehienetan).\nEspainiako Estatuko beste lurralde batzuetan, Katalunian adibidez, urteak daramatzate arazoari aurre egin nahian eta hainbat ekimen abian jartzen (eskola-bereizketaren aurkako ituna, matrikula-garaiko onarpen-dekretuen aldaketak, hezkuntza-plangintzako tokiko mahaiak), baina hemen, Eusko Jaurlaritzaren ekimen falta erabatekoa da oraindik ere. Ildo horretan, oso adierazgarriak izan ziren egungo Hezkuntzako sailburu Jokin Bildarratzek Madrilen LOMLOE onartu berritan sortutako polemikaren ondorioz egindako adierazpenak, Euskadiko itunpeko irakaskuntza lasaituz eta Eusko Jaurlaritzak lanean jarraituko duela gurasoen aukerak aurrera egin dezan adieraziz.\nHori al da Eusko Jaurlaritzaren apustua? Batzuen interesak ikasle guztien eskubideen aurrean babestuko dituen sistema dual eta segregatzaile bat mantentzen jarraitzea? Egoera hori blindatu nahi al du onartu nahi den Hezkuntza Lege berriak? Aniztasuna ezkutatu eta bazterkeria bultzatu? Guk lanean jarraituko dugu hori ez gertatzeko eta aukera-berdintasunean oinarritutako hezkuntza euskalduna eta laikoa lortzeko, herri justuago baten oinarriak finkatzen lagunduko duena eta bertan bizi diren pertsona guztien eskubideak errespetatuko dituena.\nBide horretan gero eta gehiago gara eta sareak sortu ditugu; izan ere, hasieratik esan dugun bezala, segregazioa ez da hiri bati edo lurraldearen zati bati bakarrik eragiten dion arazoa, euskal hezkuntza-sistema osoari eragiten diona baizik. Sare horiek «Euskal Eskola Publikoaz Harro Topagunearen» sorreran gauzatu dira. Hor egin dugu bat familien tokiko plataforma ezberdinak, hezkuntza arloko sindikatu gehienak, Euskal Herriko ikasle eta gazte erakunde ezberdinak eta euskal eskola publikoko guraso-elkarteen konfederazioa. Hortik plazaratu dugu unea iritsi dela euskal hezkuntza-sistema birpentsatzeko eta ikasgeletan justizia soziala ahalbidetuko duen sistema bat aukeratzeko, haurren familien jatorria edo maila sozioekonomikoa edozein dela ere.\nHonen alde jarraituko dugu lanean eta espero dugu bost urte barru esan ahal izatea aldaketak gertatzen hasi direla eskola-segregazioarekin amaitzeko bide luzean.\nGASTEIZKO EUSKAL ESKOLA PUBLIKOAREN ALDEKO PLATAFORMA\npreviousOrdiziako Eskola Publikoaren komunitateak herriko eta ikastetxeen arteko desorekak konpontzeko bere esku dauden neurri zehatzak hartzeko eskatu dio Bildarratz sailburuari.\nnextCinco años denunciando la segregación escolar.\nHezkuntza publikoaren alde. Pribatizazioari ez! Udazkenean, denok kalera!\nPor la enseñanza pública. ¡No a la privatización! En otoño, ¡todas a la calle!\nLegebiltzarrean-En el Parlamento\nTopagunea Legebiltzarreko Hezkuntza Batzordean\nIkasle etorkinek elkarrekin egon nahi omen dute.\nAinhoa Astigarraga ararteko Atxuri BEEP Bilbao Bildarratz Consejera Educación covid Cristina Uriarte eaj Educación Privada-concertada Escuela Pública Eskola Kontseilua Eskola Publikoa Euskal eskola publikoa Euskal Eskola Publikoaz Harro Federación de Ikastolas finantzazioa Herri Ekinaldi Legegilea Hezkuntza ikastola Ikastolak Ikastolen Elkartea ILP Iniciativa Legislativa Popular iritziak jakintza legebiltzarra libertad de elección magnet Maite Huarte Manolo Martínez Maribel Lopez de Luzuriaga Alonso Matias Cordero ordizia prentsa prentsaurrekoa pse rueda de prensa Save the children segregación segregazioa topagunea Xabier Iglesias zubiak eraikiz


Saint-Sauveur-la-Sagne - Wikipedia, entziklopedia askea.\nCanton of Arlanc (en)\n45° 23′ 41″ N, 3° 40′ 00″ E / 45.3947°N,3.6667°E / 45.3947; 3.6667Koordenatuak: 45° 23′ 41″ N, 3° 40′ 00″ E / 45.3947°N,3.6667°E / 45.3947; 3.6667\nLa Chapelle-Geneste, Doranges, Mayres, Novacelles eta Saint-Alyre-d'Arlanc\n95 (2017ko urtarrilaren 1a)\n45 (%47.4) 50 (%52.6)\nSaint-Sauveur-la-Sagne (frantsesez eta ofizialki: Saint-Sauveur-la-Sagne) Okzitaniako udalerri bat da. Administratiboki Frantziako Puy-de-Dôme departamenduan dago, Auvernia-Rodano-Alpeak eskualdean. 2013an 109 biztanle zituen.\n2007an Saint-Sauveur-la-Sagne udalerrian erroldatutako biztanleak 109 ziren. Familiak 48 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 12 seme-alabarik gabeko familiak ziren, 8 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 135 etxebizitza zeuden, 50 familiaren etxebizitza nagusia ziren, 70 bigarren erresidentzia ziren eta 14 hutsik zeuden. 119 etxeak ziren eta 15 apartamentuak ziren. 50 etxebizitza nagusietatik 42 bere jabearen bizilekua ziren, 6 alokairuan okupaturik zeuden eta 2 doan lagata zeuden; 9 etxek hitu gela zituzten, 11 etxek lau zituzten eta 30 etxek bost zituzten. 43 etxek euren parking plaza propioa zuten azpian. 28 etxetan ibilgailu bat zegoen eta 17 etxetan bat baino gehiago zituzten.\nSaint-Sauveur-la-Sagne udalerriko biztanleria-piramidea 2009an .\n2007an lan egiteko adina zuten pertsonak 55 ziren, horien artean 38 aktiboak ziren eta 17 inaktiboak ziren. 38 pertsona aktiboetatik 31 lanean zeuden (18 gizon eta 13 emakume) eta 7 langabezian zeuden (3 gizon eta 4 emakume). 17 pertsona inaktiboetatik 8 erretiraturik zeuden, 4 ikasten zeuden eta 5 "bestelako inaktibo" gisa sailkaturik zeuden.\n2009an Saint-Sauveur-la-Sagne udalerrian 55 unitate fiskal zeuden, 114 pertsonek osaturik. Pertsona bakoitzeko diru-sarrera fiskalaren mediana urteko 11.513 euro zen.\n2000. urtean Saint-Sauveur-la-Sagne udalerrian 7 nekazaritza-ustiategi zeuden.\nMayres (2,3 km)\nSaint-Alyre-d'Arlanc (4,1 km)\nDoranges (4,3 km)\nArlanc (4,6 km)\nNovacelles (4,7 km)\nLa Chapelle-Geneste (5,4 km)\nBNF: 15269748j (data)\nOrriaren azken aldaketa: 5 abendua 2020, 15:56.


ITURRAMAKO CIVIVOXA. APIRILA 17, LARUNBATA. 18:00 EUSKARAZ\nHaurrendako Antzerkia. Ilargiaren Atzean. Compañía Malaspulgas.\n3 €.Aurrez izena emanda www.pamplonaescultura.es web orrian, telefonoz 010 zenbakian, edozein zentrotara joanda.\n(Liburuaren Nazioarteko Eguna)\nIlazki, bere ama Grazianarekin bizi den 9 urteko neska bat da. Grazianak, hitzen sorgina da eta herriko bizilagunek kontatzen dizkioten istorioak korapilatuz, artilezko alkandorak, txaketak, galtzerkiak… ehuntzen (josten) ditu. Ilazkiren pasioa egurra lantzea da. Horregatik bakar-bakarrik igaroten duen denbora luzea, egurra zizelkatzen pasatzen du. Urtero, San Juan gaua iristen denean, Ilazkik ezinezkoa den desio berbera eskatzen du. Ahizpa bat eduki nahiko luke elkarrekin denbora pasatu eta jolastu ahal izateko. Ilargia eta mamurroei esker Ilazkiren desioa betetzear dago. Basoaren erdian munduan bakarrik geratu den 7 urteko neskatxa bat topatuko du Grazianak. Hilal deitzen da eta ahizpa, ama eta familia baten beharra dauka.\nAntzezlanaren ostean konpainiarekin topaketa izanen da


Bizi-Ekin, Ordiziatik Greziara. Noticias de Gipuzkoa\nBizi-Ekin, Ordiziatik Greziara\nTaldearen helburua errefuxiatuei laguntza ematea da. Bost ordiziarrek Greziara bidaiatuko dute udan eta larunbatean material bilketa egingo dute plazan.\nM. Aranbururen erreportajea - 2016(e)ko ekainaren 30a, osteguna - 06:14etan eguneratua\nTelebista piztu eta errefuxiatuen irudiek gogor hunkitu eta frustratu zituzten Idoia Caballero eta Rosa Agundez. Elkarrekin, udan Greziara bidaiatu eta bertan dauden errefuxiatuei lagun-tzeko ideiari forma ematen hasi ziren. Horrela sortu dute Bizi-Ekin taldea Ordizian. "Barnean zerbait mugitu eta ekin beharra geneukala sentitu nuen", azaldu du. Errefuxiatuen gaia gizartearen mahai gainean dago eta gatazkaren aurrean eskuak gurutzatuta gelditzea ez da aukera bat izan taldeko kideentzat. Gutxika, jende artean Greziara joango zirenaren albistea zabaltzen joan zen, eta orduan ohartu ziren jende asko zegoela laguntzeko prest: "herritar ugari inguratu zitzaizkigun arropa poltsak eta jostailuak ematen Greziako errefuxiatuengana eramateko". Hala ere, hainbestekoa izan zen jendearen erantzuna, non ikusi zuten horrek suposatzen zuen kostuari ezin ziotela aurre egin. "Materiala fakturatu egin beharko genuen eta diru asko suposatzen zuen", argitu du Caballerok. Herriaren kezka eta lana egiteko gogoaz jabetuta beste ikuspuntu bat eman zioten gaiari. "Herritar eta inguruko lagun asko gehitu ziren gure kausara". Egun, zortzi ordiziarrek osatzen dute Ordizia-Ekin taldea, eta horietatik bostek bidaiatuko dute Greziara udan. Greziara joango den lehenengo pertsona Izaro Intsausti izango da. Igandean abiatu eta astebeteko egonaldia egingo du bertan errefuxiatuei lagunduz. "Joateko deseatzen nago", azaldu da Intsaustik. Zaatar Gobernuz Kanpoko Erakundearekin lana egingo du Atenasen eta bertan "elkarlana, borondatea eta ilusioa" topatzea espero du ordiziarrak. Ondoren, Egundez eta Caballero izango dira Intsaustik egindako bidea hartuko dutenak abuztuaren batetik bederatzira. Amaitzeko, Beñat Garate eta Kristina Rodriguez joango dira abuztuaren amaieran, baina oraindik ez dute zehaztuta zein lekutara joango diren: Atenasera hartuko dute bidaia, baina buruan Greziako Txios uhartera joatea. Greziara bidaiatzea erabaki dute "albisteek izan duten eraginagatik", argitu du Caballerok.\nmaterial bilketa Material bilketa egingo dute larunbatean errefuxiatuei materiala eramateko Ordiziako plazan 10.00etatik 14.00etara eta arratsaldean 16.00etatik 18.00etara. Jendeari deia zabaldu diote ekimen horretan parte hartzeko eta materialak eramatera animatzeko. Bildutako guztia asoziazio baten bidez bideratuko dute Siriako hiriburura errefuxiatuei laguntza emateko. Hala ere, Cabalerrok argitu du gerora ere "lanean" jarraituko dutela. Bidaiaren bueltan sentsibilizazio lanak hartuko du protagonismoa eta hitzaldiak ere emango dituztela aurreratu du. Argi dago elkartasunak ez duela inongo mugarik.


Han eta hemen: Arkina\nIraganaren berpizteko gaitasuna duen ekai eraginkorrena ez da enetako Proust-en Madalena bezain sofistikatua, ez eta ere, batzuek pentsatuko duten bezala hau irakurtzen luzatu ondoan, barkatu mitoa apurtzea, mandarina bat bezain exotikoa. Baina ezin diot deus alda: bakoitza nondik datorren!\nNola gerta, arkin usaina sobera bortitza bada edo denbora gehiegi iragaiten badut bere presentzian, ene barne zauri handienen isuribideak urratzen ditu, dolu eta gehiegi ditudan damuei lekua eginez.\nBaina gehienetan, arkinaren urrinak iragan denbora eztiki berpizten dit, aitzinean berean bainuen; ardi marrakari salbaien zalapartak, negu hotzean ahotik ketan zabaltzen zitzaien kalda, ardi jeisten gantzatu eskuen usai tzarra ahalik eta lasterren saboi eztiz uxatzen ahalegintzen ginena, esne haguntsuz bete kotsuak, galtzerdietatik trebes kolpatzen gintuzten iratze ziztak, borda baten maldan gainean genuen ekaitza atertu artean iragan tartea, xumi zakurraren xanpa treinkadaren bestaldetik.\nBizkotza puska bat trenpatuz dute edaten auherki iragan tarteak baino une gehiago eta goxoagoak oroitarazten dizkit, baita molde efikazagoan, borda zoko batera sartzeak; egon garen lekuak betirako baitira beteak gurekilan han egon pertsonez, haien hitzez eta keinuez, nik han gustura iragaiten ditut momentu luzeak.\nEta, bon, azken finean arkin artetik bainator ez du balio eskapatzen entseatzea eta haratago,filosofia piska bat izan dezagun, arkin artetik, beste edozein motako kakaren artetik mugitzen denean bezala, handik ere bada beti zerbait moldatzeko aukera entseatuz geroz.\nBihar, baratzean hedatzeko arkin kamioitara baten bila joatekoak gara. Jadanik berantetsia dut.\nArgazkia: Jakes Larre


Vessoft - Software katalogoa – Android\nPopular software – Android\nThe multimedia formatuak askorekin ren laguntzarekin jokalari famatua. Software erreprodukzio multimedia fitxategiak kalitatea galdu gabe eta streaming bideoa ikusteko aukera ematen du.\nThe popular video chat mundu osoko erabiltzaileek komunikatzeko. Software aukera ematen aldi berean egoteko duzu hainbat txat gelak eta ere bideokonferentzia moduan komunikatu.\nSare sozial ezagunenetako doako aplikazioa da. Software gaitzen ikusteko eta eduki ezberdinak, zein da sare sozial presente sortu.\nFree ahots komunikazio eta erabiltzaileen arteko testu mezuak trukatzeko software popular. Era berean, software aukera ematen du tarifak aldeko mugikorren eta telefono finkoa deitu.\nAzkar eta seguruak teknologia modernoaren euskarri batera nabigatzaileak. Software modua anonimo bat bisitaldiak webguneen historia aurreztea saihesteko dauka.\nurruneko ordenagailu kontrola berezia multi-touch erabiliz kudeatzeko eta fitxategiak transferitzeko bi noranzkoetan by software du.\nMezularia erabiltzeko erraza den lagunekin komunikatzeko sare sozialak popular from. Software ahots-eta bideo-deiak eta bideo hitzaldi modua onartzen.\nEzagunena mezulariak bat munduan zehar erabiltzaileekin komunikatzeko. Software mota desberdinen fitxategiak eta komunikazio-trukea taldeko berriketak ere onartzen.\nThe indartsua anti-virus software mota ezberdinak birusen aurkako gailuak babesteko. Software funtzio eta moduluak hainbat dauka gailu funtzionamendua hobetzeko.\nMundu buruzagietako batek teknologia modernoaren euskarri batera nabigatzaile onena da. Software Interneten egonaldia erosoa ematen du eta irudiak desberdinetako konexio onartzen.\nTool ohar edo zerrendak ezberdinak sortzeko. Software zure kontuarekin sinkronizatzeko eta gordetzen gailuak ezberdinetako informazioa eskuratzeko aukera onartzen.


GIPUZKOAR GIZARTEAK XI ETA XIII. MENDEETAN BIZI IZANDAKO MUGAKETA PROZESUAREN EZAUGARRIAK.\nElena Barrena Osoro. Deustoko Unibertsitatea. Donostia.\nGipuzkoar lurraldea antolatzen joan ziren unitateen sorrera eta kristalizazio prozesua, Erdi Aroan, partekaturiko espazio batean eman zen. Ez zen jabe desberdinen artean partekaturiko espazioa, baizik eta oraindik indibidualizatu eta mugatu gabe zegoen jaberik gabeko espazio batean.\n1. Zer datu ditugu, Gipuzkoan X eta XI. mendeetan hasi zen populatzearen gauzatze prozesu hau azaltzeko? Zeintzuk dira Berant Erdi Arorako, gure lurraldearen antolakuntza fisiko, sozial eta politikoa ahalbideratu zuten unitateak?\nAtzematen den lehen ezaugarria, bai gure lurraldean baita Europan ere, giza-multzoen mugikortasuna da. Lekutze batzuetan denboraldi batetarako ezartzen zuten bizilekua, gero hura utzi eta beste batean ostera ere finkatzeko. Eta honela, behin eta berriz.\nEspazioa eta biztanleriaren antolamenduaren seinale izan ziren lehen unitateak, dokumentuetan aipatzen diren haranak (gaztelerazko valle delakoak) dira: Oiartzungo Harana; Hernaniko Harana; Berastegiko Harana; Saiazko Harana; Iraurgi, etab. Haran hauek, ez dira ibai-haran geografikoekin nahastu behar. XI. mendetik Berant Erdi Arorarteko dokumentuek haranak aipatzen dituztenean, Haran Komunitateetaz ari dira. Hauek, giza talde batek osatutako komunitateak ziren, garaiaren arabera, ahaidetasun talde bat izandakoa, Antzinaroko tribu edo herrien ondorengo estadio edo aldi bat. Gizatalde eta espazioari zegozkien gaietan erabakiak hartzeko ahalmena zuen buruzagitza batek zuzentzen zuen komunitate hau. Abeltzantza eta basoen ustiapenetik bizi ziren, eta seguruenik, baita espazio zabalak exijitzen zituen lugorri luzeko nekazaritzatik ere. Gizarte haietan, abeltzantza goran aipatu dugun mugikortasunaren eragilea izan zitekeen, horrek komunitatearen okupazio dinamika baldintzatuko zukeelarik.\nHaran hauetan, aldea edo herrixkak sortuz joan ziren, eta beraiekin batera habitat guneanitzdun bat. Herrixka hauek, haran komunitatearen lekutze gune finkoak ziren, eta etxe multzo batez osaturik zeuden. Etxe multzo hauek, euren inguru gertueneko lurrak antolatuko zituzten. Gipuzkoar kasuan, dokumentuetan, herrixka hauek bi modutara izendatzen dira: ville-ak ( dirudienez eliza gabeko, landa ustiapen unitate izaera duen herrixka) edo monasterium-ak (landa eliza).\nZeintzuk izan ziren baina, gizatalde haiek leku jakin batzuetan finkatzera bultzatu zituzten eragileak? Etxe edo familia multzoen elementu biltzaile edo aglutinatzaile bezala, nekazaritzaren areagotzea edo elizak kontsideratu izan dira beti. Bada ordea, gizataldeak horretara bultzatzen eta erakartzen dituen beste faktore bat: Hilerriak, elizak eraiki baina lehenago ezartzen dira (Robert Fossier). Ideia honen arabera, hildakoak lirateke bizien lekutzeak finkatzen zituztenak, eta ez eliztarrak, hilak ziren eliza inguruan elkartzen zituztenak. Hortaz, lehenengo gune finkoena (edo finkoenak, habitat guneanitzdun batetaz ari baikara), nekropolia litzateke, herrixkak baino lehenago eta askotan herrixka desberdinen artean sortutako nekropolia.\nOinetxea, lurralde eta gizartearen zatiketa prozesu honen azken estadioa da. Gipuzkoako Lurraldeko zenbait tokitan, jada XI eta XII. mendeetarako, oinetxe desberdinen aipamena egiten da: 1080an adibidez, Lenizen, etxe bat dohaintzan ematen da eta hori da oinetxe bati (domun) egiten zaion lehen aipamena; 1141ean Berastegin bi kasu eman ziren; eta XII. mende erdian, Abaltzisketan, labore lurrak eta larre eskubideak zituen oinetxe bat dohaintzan emango zen, oso ederki diseinatutako oinetxea azken hau. XIII eta XIV. mendeetan, villa edo hiribilduen sorrera, oinetxe desberdinen bilkura suposatu zuen.\n2. Gipuzkoar lurralde eta gizartearentzat zer suposatu zuen 1200eko Nafarroatik Gaztelarako aldaketak? Zein zen Gipuzkoaren antolamendua eta zein bere paisaia 1200. urtean?\nSeguruenik, 1200. urtean, gipuzkoar lurraldearen eta gizataldeen aipatutako hiru antolamendu unitateak (haranak, herrixkak eta oinetxeak), garapen maila desberdinetan izan arren, garaikideak izan ziren. Donostiaren kasuan gainera, villa edo hiribildu izaerarekin (1180) antolamendu prozesu horren azken estadioa izango genuke.\n1200 urtean, hipotesi moduan, honako egoera legoke gipuzkoar lurraldean: oinetxeak okupatzen zituzten familiatan antolatutako gizartea. Hauetako famili batzuk, oinetxeen oinordekotasun eskubidea egotzia zuten jada, euren oinetxearekin identifikatzen zirelarik. Oinetxe multzoek, herrixkak osatuko lituzkete (batzuk elizarekin), oraindik ere oinarrizkoak izaten zirauten abeltzantzarako eta baso-ustiapenerako lurrak konpartitzen zituzten herrixkak. Oraingoz, hau besterik ezin dezakegu esan: ez zen jauntxoen mundua, ezta jauntxoen menpeko laborariena ere.\nLurraldearen jabegotza graduek eta eliza izateko eskubide mailek, arabar eta bizkaitar kasuetan bezain nabarmena ez den arren, gipuzkoar gizartean ere nolabaiteko hierarkizazio bat bazegoela ematen dute aditzera.\nBaina, zer gertatu zen 1200ean?\nLehenik eta behin, eta umiltasun handiz, zera esan beharrean gaude: ez dakigu 1200. urtean benetan zer jazo zen. Daukagun iturri bakarra, Rodrigo Jiménez de Radak, Toledoko Artzapezpiku eta Alfontso VIII.aren konfindatzazko gizon zenak, idatzitako pasarte labur eta ilun bat besterik ez da. Bertan, Alfontso VIII.ak 1200ean Gipuzkoako Lurra eta beste zenbaiten artean Ausa, Ataun eta Beloagako gazteluak bereganatu zituela esaten da. Beste zenbait dokumentuen arabera, ondoren Alfontso VIII.ak aipatutako gaztelu guztiak Bizkaiko Jauntxoa zen Diego López de Haroren eskuetan utzi zituen.\nAipatutako pasartearen fidagarritasun zalantzagarriak ordea, 1.200go gertakizunen inguruan formulatu diren baieztapenak erlatibizitzatzera garamatzate. 1200. urtean gipuzkoar lurraldea behin betiko Gaztelaren eskuetara pasa zela egia ote da? Urte zehatz hartan izan al zen? Ondorengo urteetan ez ote zen buztankadarik eman?\nZer suposatu zuen 1200go gertakizunak, gipuzkoar gizartearentzat? Haranetik oinetxerarteko prozesua bizitzen ari zen gipuzkoar gizartea, feudal kulturaren antolamendu formetan murgiltzen hasia zen.\n1200. urtean, Gaztelako erregea gipuzkoar lurretako senior eta errege zen. Zer suposatu zuen honek garaiko gipuzkoarren giza harremanen sarean? Errealitate hori Gipuzkoa osoan aplikagarria al da? Ez al da anakronismo bat? Une hartan Gipuzkoan ba al zegoen erregearekin tratua egin, haren aurka borrokatu edo lurraldea emateko bezainbesteko indar eta trinkotasunik zuen jaun-aparaturik? Zuzena al da garaiko gipuzkoarrek nafar edo gaztelar erreinuarekiko aho bateko erabakia hartu zutela esatea? Agian, gaztelu jakin batzuk (eta ez beste batzuk) aipatu izanak, atentzioa deitu beharko liguke. Okerra al litzateke gipuzkoar gizartean zeuden gizatalde desberdinen señorializazio mailen araberako jarrera desberdinetan pentsatzea? Gipuzkoar aparato politiko bat ez bazegoen, nola liteke Gipuzkoa bereganatzea?\nGaztelar erregea, bere boterea bertako gizon eta lurretan eraginkor eta egiazko egiteko, hiru bitartekoz baliatu zen: jauntxoez, hiribilduez eta elizez.\nBatetik, lotura pertsonalen bitartez, hierarkia eta jauntasun maila jakin bat zuten zenbait gipuzkoar leinu eta familia bere menpeko egin zituen. Bestalde, landatarrei hiribilduak biztanletu zitzaten dei eginez eta villa foruak emanez, erregeak villak bere menpeko basailutzan ezartzen zituelarik.\nElizak edo monasterium-ak lirateke erregeak aipatutako jardunean erabilitako hirugarren medioa. 1200ean, gaztelar erregea, Gipuzkoan pribatizatu gabe zeuden (hots, jaberik ez zuten) lur, larre, baso, ibai, etab.en domeinuarekin egin zen. Ondasun hauek guztiak, elizak barne, erret-ondasun izatera pasa ziren orduan. Erregea honela, ordurarte komunal kolektiboarenak izan ziren Gipuzkoako elizen jaun eta patrono bilakatu zen. 1201eko Gipuzkoan beraz, Araba eta Bizkaiako Berant Erdi Aroan gertatu ez zen bezala (hauetan elizak Ahaide Nagusien eskuetan baitzeuden) elizak erregearen jabego ziren.\nGaztelar erregeak, gipuzkoar lur eta biztanleria bere agindu eta menpean ezartzeko praktikan jarri zituen aipatutako prozesuek, bertako nobleziarengan ondorio nabarmenak eragin zituen. Une historiko hartatik aurrera, nafar gizarte ereduak ezin izan zuen aurrera egin. Goizeko saioan, eztabaidagarria deritzodan baieztapena egin da: monarkia nafarra ez zela feudala. Ukaezina dena zera da: XI eta XIII. mendeetan, Nafar Erreinuak, gaztelarra baino zail eta tinkoagoa zen jaun-profil bat erakusten zuela. Desberdintasuna nabarmena da. Errekonkistan buru belarri sartua zen Gaztelak, lur zabal guzti haiek emateko zituen, baina lur-emalea, erregea zen. Nafarroa berriz, Aragoa eta Gaztelaren artean gelditu zen Errekonkistara atera gabe, horregatik, bertako noblezia manten zedin, barne-ondasunak indartzera behartuta ikusi zen. Momentu hartan, nafar eredua gaztelarra baina formalistagoa zen. Dueroko lurrak kontzejuen bidez berpopulatzen ohitua zegoen gaztelar erreinuak, eredu hori bera ekarri zuen Gipuzkoara.\n1200ean, 1214an, edo 1236an gertatutakoaren arabera, ondoriozta daitekeena zera da: gipuzkoar gizarteak zeraman feudalizazio prozesuak, ordurarte jarraitutako bidea utzi eta bide berri bati ekin ziola. Populatzearen kristalizazio prozesuak jarraitu zuen, baina hazkunde horren irabaziak ez zitzaizkion zuzenean gipuzkoar nobleziari bideratu. Seguruenik, XIV. mendeko krisialdiaren leinuen arteko gatazken arrazoietako bat hor legoke. Zegoena, gehien balio zutenen artean banatu behar zen. 1200. arte emandako prozesua ezin izan zen jarraitu. Agian, horregatik sortu zen hemen Gipuzkoako Lurraldea, eta ez Arriagako Kofradia edo Bizkaiako Jaurgoa.


Malcolm X-ren hilketaren ikerketa berriz irekitzeko eskatu dute haren alabek | Mundua | Berria\nMalcolm X-ren hilketaren ikerketa berriz irekitzeko eskatu dute haren alabek\nOrdu hartan eskubide zibilen aldeko mugimenduan infiltratuta zegoen polizia agente baten gutunak FBI eta New Yorkeko Polizia Departamentua lotzen ditu heriotzarekin.\n2021eko otsailak 22 11:09\n1965eko otsailaren 21ean hil zuten Malcolm X ekintzailea. Orain, 56. urteurrena baliatu du haren familiak ikerketa berriz irekitzeko eskatzeko. Adierazi dutenez, FBI Ikerketa Bulego Federala eta New Yorkeko Polizia hilketarekin lotzen dituen «froga berri bat» jaso dute; polizia agente ohi batek hil aurretik utzitako gutuna. Hala, hamarkadetako zalantzen ostean, informazio gehiago eman dezakeen edozein froga «sakonki aztertzeko» exijitu dute.\nAktibistaren alabek azaldu dutenez, Raymond Wood izeneko New Yorkeko polizia agente ohi batek hil aurretik aitortza gutun bat utzi zuen. Gutun horren arabera, agenteak eskubide zibilen aldeko mugimenduan infiltratzeko eta liderrak delituak egitera bultzatzeko agindua jaso zuen. Haren senide batek ezagutarazi du idatzia, eta, adierazi duenez, hiriko poliziak eta FBIk eman zioten agindua, mugimendua «ahultzeko» asmoz. «Deitoragarriak eta nire jende beltzarentzat kaltegarriak izan ziren ekintzetan hartu nuen parte. New Yorkeko Polizia Departamentuaren izenean egin nituen ekintzak beldurraren eta mehatxuen pean eginak izan ziren», aitortzen du gutunean.\n2011n idatzitako testuan, polizia agenteak onartzen du «jarduera kriminalen frogak aurkitzea» zuela bere eginbeharra, FBIk mugimenduko kiderik entzutetsuenen «izen ona belztu» zezan eta atxilotu zitzan. Hala, azaltzen du, bere nagusien «zuzendaritzapean», gizarte mugimenduetako kideak delituak egitera bultzatu zituela. Besteak beste, Woodek idatzita utzi zuen Malcolm X-ren bi bizkartzain atxilotzen lagundu zuela, hark Audubon Ballroom antzokian —han hil zuten— emaniko hitzaldia baino egun batzuk lehenago. Haren lana omen zen egun hartan ekintzaileak bizkartzainik ez izatea. Horrez gain, Woodek gutunean adierazten du hilketaren xehetasunak ezkutatu zituela Poliziak.\nMalcolm X-ren hilketagatik, Islamaren Nazioa taldeko hiru kide akusatu zituzten, eta heriotza zigorra ezarri zitzaien: Khalil Islam 2009an hil zen, eta Mujahid Aldul Halim eta Muhammad Abdul Aziz baldintzapean aske daude. Malcolm X mugimendu hartako kiderik ezagunenetako bat izan zen, baina hilabete batzuk lehenago utzi zuen taldea, eta zenbait mehatxu eginak zizkioten hainbat kidek.\nKasuak, ordea, ertz gehiago ditu, eta, duela urtebete inguru, Manhattango fiskaltzak adierazi zuen gertatutakoa gainbegiratzen ari zirela, Netflix plataformak zabaldutako dokumental sorta baten ondorioz. Lan horiek zalantzan jarri zituzten zigortutako kideetako biren ustezko egiletzak. Fiskaltza Innocence Project taldearekin bildu zen, orduan. Talde hori AEBetako justizia sistemaren hutsen eta polizia azpijokoen eraginez kartzelatutako lagunen defentsan aritzen da.\nAsteburuan, Malcolm X-ren sendiak eginiko agerraldiaren ostean, ikerketak martxan jarraitzen duela jakinarazi du fiskaltzak.\nKantzilerrak aurreratu du estatu kideek erabaki dutela pasaporte bateragarri bat sortzea, herrialde batetik bestera joan ahal izateko. Horretarako, aurrena herritar guztiek izan behar dute txertoa hartzeko aukera, Merkelen hitzetan.\nGreziako Kultura ministroaren dimisioa eskatu dute, sexu abusuen kasu bategatik\nLina Mendoni Kultura ministroak Dimitris Lignadis aktorea izendatu zuen Antzoki Nazionaleko zuzendari, eta Lignadisi egozten diote antzezpen klaseak ematen zizkien adingabe migratzaile batzuei abusuak egin izana 2017. eta 2018. urteen artean.\nPaxinian: «Armadak nire dimisioa eskatzea estatu-kolpe saiakera bat da»\nNikol Paxinian Armeniako lehen ministroak armadako buruzagietako bat kaleratu du, eta Armadako Estatu Nagusiak haren dimisioa eskatu du: «Gobernua jada ez da gai erabaki zentzudunak hartzeko». Karabakh Garaiko ituna sinatu zuenetik kolokan dago Paxinian.


Dagoen trenbidea hobetzea eta bikoiztea eskatu dute - Sakana - Guaixe.eus\nDagoen trenbidea hobetzea eta bikoiztea eskatu dute\nGuaixe 2021-10-11 09:35\nPlataformako kideek AHTko lanak gelditzea eta aurrekontua ohiko trenera bideratzzea eskatu zuten. UTZITAKOA\nNafarroa Trenaren Alde plataforma berriarena da eskaera. “Gaur egungo tren eredua birpentsatu beharrean gaude. Abiadura Handiko Trenak “izugarrizko ekonomia, gizarte eta ingurumen kostua luke”. Crowdfuding kanpaina eginen dute ingeniariek euren proposamena landu dezaten.\nHerrialdeko hainbat plataforma batzen dituen Nafarroa Trenaren Alde plataforma aurkeztu zuten atzo. Mikel Santamaria altsasuarrak bozeramaile lana egin zuen. Esan zuenez, “trena garraio kolektibo eraginkor eta jasangarriena dela defendatzen dugu eta Europar Batasunaren apustuari helduz, trenaren sustapenean sinisten dugu merkantzia eta pertsonen garraiorako modu bezala. Gaur egun, bizi ditugun erronkak eta krisi klimatiko larria kontuan izanik etorkizuneko garraioa izateaz gain, izaera publiko eta soziala izan behar duela aldarrikatzen dugu”.\nHori guztia kontuan hartuta, Nafarroan trenak bizi duen errealitatea honela laburbildu zuten: “Errepide bidezko garraioa esponentzialki hazten doan heinean trenbidearen erabilera erabateko gainbeheran doa urtez-urte. Ez dira hobekuntzak egin garraio lehiakorra izan dadin. Pixkanaka hiltzen uzten ari dira”. Bitartean Abiadura Handiko Trenaren (AHT) kontrako apustua egitea ez dute egoki ikusten.\nPlataforma sortu berriak “gaur egungo trenbidearen ibilbidea Nafarroako tren beharretara egokitu dadin defendatzen eta aldarrikatzen” du. Horretarako, lehenik, “Nafarroako trenbide sarea hobetzea eta egokitzea eta trenbidearen bikoiztea aldarrikatu dute”. Gaztigatu zutenez, Teruel-Zaragoza eta Castejon-Logroño bideetan hori da Espainiako Gobernuaren apustua. Horregatik eskatu dute “Nafarroarako daukagun gaur egungo trenbide proiektuaren birbideratzea eta apustu garbi bat egitea gaur egun dauzkagun korridoreetatik mota guzietako trenen ibilera ahalbidetzeko, behin hobetuak eta egokituak izan direnean”.\nHori eginen balitz, “geltoki eta geratokien irekiera ahalbidetuko da eta horiekin, eskualdeko garraioaren hobekuntza”. Horregatik, plataformako kideek “eskualde buru guzietan geltoki zerbitzuak bermatzea eta hirietan, erdigunetik ahalik eta hurbilen egotea” eskatu dute. Aldi berean exijitu dute “tren zerbitzuen zabalkundearen aldeko apustu garbia egitea, gure lurraldea saretu dezaten herriak, hiriak eta industriaguneak batuz eta tren bidezko merkantzien garraioa areagotuz”.\nNafarroako trenbide sarea “prestakuntza handiko bide batean bilakatu dadin, behar dituen hobekuntza tekniko guziekin doitzea” eskatu dute. “Ibilbide guztiaren birgaitze sakon” horren barruan sartu dituzte, “saihesbideak eta tunelak egitea edota kokagune gatazkatsuen desagerraraztea. Horrek guztiak trenbideak bere gaitasuna %150 handitzea ekarriko luke, eta abiadura punta eta batez ere, batez besteko abiadura, nabarmen igoko litzateke”.\nNafarroa Trenaren Alde plataformako kideek azaldu dutenez, “Gaur egungo trenbide sarearen hobekuntzan egin beharreko inbertsioa ingurumenarekin askoz adeitsuagoa da, dagoeneko eraikirik dagoen korridorea baita eta askoz ekonomikoagoa, hobekuntza teknikoak eginen zaizkion arren”. Plataformako kideek, azkenik, eskatu dute “behin Nafarroako trenbide sarea hobetua eta egokitua dagoela, oinarrizko trenbide sare europarrean sartzea”.\nGaur egun AHTrendako tren korridore esklusiboa den proiektuaren aurrean tren sozial baten benetako alternatiba bat landuko duen azterketa bat eginen dute. Adif eta Renfe enpresan ordezkaritza duten sindikatuek maiatzaren 14an proposatutakoarekin bat eginen luke. Ignacio Rubin, Kimetz E. Muntixa, David Andres Barandica ingeniariek garatuko dute proposamena. 15.000 euroko kostua du lanak eta hura finantzatu ahal izateko Crowdfuding kanpaina abiaraziko du aurki plataformak.\nOhiko trenak %96,2\nOhiko trenak %25\nTrenbide politika birbideratzeko eskaera aurkeztu dute\nGuaixe mai 26 Sakana\nTrenen sektorean ordezkaritza duten CCOO, UGT, CGT, SF, SCF eta SEMAF sindikatuek eta Trenaren Aldeko Nafarroako plataformak sinatutako akordioa Ga...


Ugao-Miraballeseko DBHko eraikin berria bisitatu du lehendakariak | El Correo\nZurekinUgao-Miraballeseko DBHko eraikin berria bisitatu du lehendakariak\nUgao-Miraballeseko DBHko eraikin berria bisitatu du lehendakariak\nEraikin berriak 'L' forma du, 3.331 metro koadroko azalera eraikia orotara, eta 300 ikasle ere hartzeko gaitasuna\nELCORREO.COM Miércoles, 27 diciembre 2017, 23:14\nUgao Ikastetxe Publiko Integratuaren (Ugao IPI) Derrigorrezko Bigarren Hezkuntzako eraikin berria bisitatu dute asteazken honetan goizez Iñigo Urkullu Lehendakariak eta Cristina Uriarte Hezkuntza sailburuak, Ugao-Miraballesen.\nUgao Ikastetxe Publiko Integratuaren DBH-ko eraikin berriak 'L' forma du, 3.331 metro koadroko azalera eraikia orotara, eta 300 ikasle ere hartzeko gaitasuna. Behe solairuak eta horren gainean eraikiriko beste bi solairuk osatzen dute. Eraikin nagusiak uzten duen alde konkaboan berriz, gimnasioa eta aldagelak daude, hura baino garaiera txikiagoa duen bolumen baten barnean.\nBertan, Lehendakariak adierazi du Hezkuntzaren hobekuntza «herrialdearen erronka» dela, eta Aurrekontuaren lau eurotatik bat zuzentzen zaiola erronka horri. Izatez, azpiegiturak hobetzeko Eusko Jaurlaritzaren planaren parte da ikastetxean egindako inbertsioa. Plan horrek 300 milioi euro ditu, eta planifikatutako jardunen % 80tik gora kasuetan aurreratu da jada.\nHezkuntza Sailak 4.445.175,56 milioi euroko inbertsioa egin ondoren amaitu diren instalazio berri hauei esker, Ugao-Miraballesek Derrigorrezko Bigarren Hezkuntzarekin osatu du udalerriko hezkuntza-eskaintza, 2017-2018 ikasturtea hastearekin batera. Irailetik aurrera, DBHko lehen eta bigarren mailetan ari diren 66 ikasle hartzen ditu eraikin berriak. Ugao, Arrankudiaga eta Zeberioko neska-mutilak dira.\nJoan zen 2016-2017 ikasturtera arte Arrigorriagako (Ugaoko eta Arrankudiagako ikasleen kasuan) eta Igorreko institutuetara (Zeberiokoak) joaten ziren ikasle hauek, Lehen Hezkuntza nork bere herriko eskolan amaitu ondoren. Dena den, datozen bi urteetan, mailaz maila, Ugaoko Ikastetxe Publiko Integratuaren eskaintza ere hazi egingo da bertako ikasleak hazi ahala, eta horrela DBH osorik eskaintzera iritsiko da (laugarren mailara arte). Egun, DBH-ko 66 ikasle hauez gain, Ugao IPIak beste 381 ikasle ere baditu, herri honetan bertan dagoen Haur eta Lehen Hezkuntzako eraikinean ari direnak.\nAzpiegitura berri horri egindako bisitaldian, lehendakariak baliarazi nahi izan zuen Eusko Jaurlaritza egiten ari den ahalegina ikastetxeetan lan egiten duten langileen baldintzak hobetzeko. Lehendakariak premiatu zuen «erantzukizun handiaz» jardutera, ikastetxeak ez daitezen hezkuntza-prozesua eragotz dezaketen tentsioen eraginpean izan.\nMarrazteko teknika berriak ikasi nahi? Hurbildu zaitez Berreginen Museora Artiumek familientzako gunea ireki du astearte honetan


Montigny-Lengrain - Wikipedia, entziklopedia askea.\n49° 22′ 29″ N, 3° 05′ 40″ E / 49.374722222222°N,3.0944444444444°E / 49.374722222222; 3.0944444444444Koordenatuak: 49° 22′ 29″ N, 3° 05′ 40″ E / 49.374722222222°N,3.0944444444444°E / 49.374722222222; 3.0944444444444\nAmbleny, Laversine, Mortefontaine, Ressons-le-Long, Saint-Bandry, Vic-sur-Aisne, Bitry, Courtieux eta Hautefontaine\nMontigny-Lengrain Frantziako udalerri bat da Aisne departamenduan dagoena, Hauts-de-France eskualdean. 2013an 707 biztanle zituen.\n2007an udalerrian erroldatutako biztanleak 660 ziren. Familiak 248 ziren, horien artean 44 pertsona bakarrekoak ziren (32 bakarrik bizi ziren gizonak eta 12 bakarrik bizi ziren emakumeak), 88 seme-alabarik gabeko familiak ziren, 96 seme-alabarik gabeko bikoteak ziren eta 20 seme-alabak dituzten guraso-bakarreko familiak ziren.\n2007an 309 etxebizitza zeuden, 250 familiaren etxebizitza nagusia ziren, 33 bigarren erresidentzia ziren eta 26 hutsik zeuden. 289 etxeak ziren eta 16 apartamentuak ziren. 250 etxebizitza nagusietatik 191 bere jabearen bizilekua ziren, 53 alokairuan okupaturik zeuden eta 6 doan lagata zeuden; 7 etxek gela bat zuten, 4 etxek bi zituzten, 35 etxek hiru zituzten, 71 etxek lau zituzten eta 133 etxek bost zituzten. 180 etxek euren parking plaza propioa zuten azpian. 98 etxetan ibilgailu bat zegoen eta 132 etxetan bat baino gehiago zituzten.\nMontigny-Lengrain udalerriko biztanleria-piramidea 2009an .\n2007an lan egiteko adina zuten pertsonak 458 ziren, horien artean 338 aktiboak ziren eta 120 inaktiboak ziren. 338 pertsona aktiboetatik 297 lanean zeuden (174 gizon eta 123 emakume) eta 41 langabezian zeuden (14 gizon eta 27 emakume). 120 pertsona inaktiboetatik 36 erretiraturik zeuden, 39 ikasten zeuden eta 45 "bestelako inaktibo" gisa sailkaturik zeuden.\n2009an Montigny-Lengrain udalerrian 254 unitate fiskal zeuden, 676 pertsonek osaturik. Pertsona bakoitzeko diru-sarrera fiskalaren mediana urteko 17.500 euro zen.\n2007an zeuden 28 komertzioetatik, 3 janari enpresak ziren, 1 bestelako produktu industrialen fabrikazioko enpresa zen, 7 eraikuntza enpresak ziren, 9 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 2 higiezinen enpresak ziren, 3 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 6 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 2 igeltseroak, 1 margolaria, 1 iturgina eta 1 jatetxe.\n2000. urtean Montigny-Lengrain udalerrian 6 nekazaritza-ustiategi zeuden.\nWikimedia Commonsen badira fitxategi gehiago, gai hau dutenak: Montigny-Lengrain\nOrriaren azken aldaketa: 1 martxoa 2019, 17:41.


"Lehia estua" espero dute Urrezko Aizkolarien Banakako Txapelketaren finalean - Azpeitia - uztarria.eus\nUztarria.eus 2018-05-30 19:43\nAizkolariak, txapelketaren antolatzailea eta udal ordezkariak.\nEkainarekin batera iritsiko da herri kirol munduko hitzordu garrantzitsuenetako bat: hain zuzen ere, XXI. Urrezko Aizkolarien Banakako Txapelketaren finala jokatuko dute igandean, ekainak 3, Izarraitz pilotalekuan. Iazko txapelduna –Aitzol Atutxa Atutxa II.a– eta iazko azpitxapelduna –Iker Vicente– izango dira finalistetako bi, eta haiekin batera, lehiakide berri bat izango da hirukotea osatuko duena: Mikel Larrañaga. Izan ere, aizkolari azpeitiarrak lehen aldiz jokatuko du final hori. Luis Mari Bengoa txapelketaren antolatzailearen arabera, azken boladan "gorakada handia" egin duen kirolaria da Larrañaga.\n12:00etan hasiko da lehia, eta hainbat lan egin beharko dute aizkolariek: erlojuaren kontra arituko dira aurrena, egurra zutik ebakiko dute jarraian, abiadura probak egingo dituzte ondoren, eta, amaitzeko, egurra etzanda ebakiko dute. Kirolari bakoitzak bere egurrak eramango ditu probara.\nHiru aizkolariek aurreikusten dute "lehia estua" izango dela finalean, eta ez dira ausartu faboritoaren izenik ematera. Atutxak uste du "final polita" izango dela. "Denetarik izango da, eta aspertzerik ez da egongo". Hirurak "sasoi betean" daudela uste du hark, "oso ondo" ikusi baititu aurkariak finalaurrekoetan: "Iker Vicente nagusitasun osoz sailkatu zen, eta Larrañagak aurrea hartu zidan Leitzan jokatutako finalaurrekoan". Haren arabera, aurreneko probetan zaila izango da finala erabakitzea, eta azken lanera "freskoen" iristen denak izango ditu irabazteko aukerak. Horrez gain, azaldu du Azpeitira "gustura" etortzen dela. "Banakako finala zortzigarren urtez jarraian jokatuko dut, eta bikoteka beste hainbeste jokatutakoa izango naiz. Ez dakit lehen postuan amaituko dudan; bigarren sailkatu naizen finalak izan dira, baina hirugarren ez naiz sailkatu inoiz, eta, agian, aurten izango da hirugarren egiteko urtea".\nVicentek azaldu du "nahikoa ondo" iritsi dela finalera. Dena den, bi aurkariak "oso indartsu" ikusten ditu. "Biak oso konpletoak dira eta onenean daude". Hala ere, bere burua "oso ondo" ikusten du. "Iaz ez nuen txapela irabaztea lortu, eta aurten gustatuko litzaidake finala irabaztea". Proba guztietan gustura aritzen dela dio, baina egurrak zutik ebakitzen azkenaldian gustura dabilela azaldu du, eta lan horiek ongi egin ditzakeela uste du.\nLarrañagak ere "nahikoa ondo" ikusten du bere burua. "Pentsatzen dut lan txukuna egingo dudala. Bi aizkolari handi horiei kontra egitea zaila izango da, baina ahalegin dena egingo dut. Zutikako probetan ni baino hobeto moldatzen dira, eta etzandakoetan saiatu beharko dut nik. Baina ahal dudana egingo dut, ez dago besterik". Dena dela, zutikako modalitatean entrenatzen aritu dela eta "lehen baino hobetoxeago" moldatzen dela uste du. Ez du bere burua faboritotzat: "Faboritoa beste bien artean egongo dela uste dut".\nBeste lau final\nUrrezko Aizkolarien Banakako Txapelketaren finalaz gain, beste lau final jokatuko dituzte igandean. Batetik, aizkolari gazteak ariko dira nor baino nor. 23 urtez azpikoen mailan, Joxean Etxeberria Etxeberria II.a Julen Larrea Larrea III.aren aurka ariko da, eta 19 urtez azpikoen mailan, Unai Zabala eta Xuban Kañamares izango dira aurrez aurre.\nBestetik, harri-jasotze probak izango dira. Harrijasotzaileen Binakako Txapelketaren finala Xabier Peñak eta Imanol Albizu Goikoetxek Imanol Illarramendi Kortaberriren eta Mikel Lopetegi Urraren aurka jokatuko dute. Horrez gain, Emakumezko Harrijasotzaileen Binakako Txapelketaren finala ere jokatuko dute aurten lehen aldiz Azpeitian: Idoia Etxeberria eta Karmele Gisasola nor baino nor ariko dira Raquel de la Calle eta Julia Martinez espainiarren aurka.\nBada beste berritasun bat ere herri kirolen munduan. Hain justu, Geuresport aldizkaria kaleratzen hasi da Egursport taldea. Jon Leunda da aldizkariaren zuzendaria, eta hark azaldu duenez, "behar bati erantzuteko" asmoz sortu dute agerkaria. "Prentsan herri kirolen inguruko albisteak ateratzen dituzte tarteka, baina gai horiei jarraipena ematea nahi genuen guk. Egia esan, aspaldiko ametsa zen aldizkaria". Hamasei orrialde izango ditu argitalpenak, eta hilean behin kaleratuko dute; lehen alea, aste honetan bertan.\nDenetarik landuko dute aldizkarian: aizkora, sega, harri-jasotzea... Besteak beste, txapelketetako emaitzak, albisteak, argazkiak eta iritzia landuko dituzte. Tabernetan eta herri kirolei lotutako guneetan utziko dituzte aleak, jendeak doan irakur ditzan. Euskaraz idatziko dituzte eduki gehienak, baina gaztelaniak eta ingelesak ere izango dute presentzia, "ahalik eta irakurle gehienengana" iritsi nahi dutelako. Aurrera begira, euskarri digitala kaleratzea eta sare sozialetan presente izatea aztertzen ari dira.


66,8 milioiko galerak izan dituzte Fagor Etxetresnek urteko lehen erdian, bere merkatuen krisiaren ondorioz - Debagoiena - Goiena.eus\n66,8 milioiko galerak izan dituzte Fagor Etxetresnek urteko lehen erdian, bere merkatuen krisiaren ondorioz\nLeire Kortabarria 2013-09-09 13:10\nFagor Etxetresnek 66,8 milioi euroko galerak izan ditu urteko lehen erdian, iaz baino hiru aldiz gehiago. Espainiako Balio-Merkatuaren Batzordeari emandako datuak dira horiek.\nUrtarril eta ekain artean, Etxetresnek 491 milioi euroko salmentak egin zituzten, iazko epe berean baino % 19 gutxiago.\nFagor Etxetresnek azpimarratu dutenez, bere kontuak saneatzeko 37 milioi euro ipini ditu aurtengo lehenengo seihilekoan, 2012ko emaitzen kargura.\nEtxetresnen kooperatibak dioenez, "Espainiako etxetresna elektrikoen merkatuak krisi ekonomiko larriaren ondorioak jasaten jarraitzen du eta horren eraginez familien kontsumoak behera egin du eta baldintza finantzarioak gogortu egin dira, eraikuntza arloaren kolapsoaz gain. Hala ere, bilakaera positiboa antzematen ari da, aldagai makroekonomikoen okerragotzea apaldu egin baita, izan ere, sektorearen %6,8ko jaitsiera nozitu du eta iaz tarte berean %16koa".\nGaineratzen duenez, Taldearen gainerako merkatu nagusietan -Frantzian eta Polonian, hain zuzen ere- sektorearen negozio-balioa % 7,7 eta % 1,4 jaitsi da, hurrenez hurren. Merkatu frantsesaren kasuan, egoerak okerrera egin du, izan ere, 2012ko lehen seihilekoan % 2,1 jaitsi zen.\n"Aurkako testuinguru honetan ere, Taldeak eutsi egin dio berrikuntza gero eta lehiakorragoa den merkatu baterako lan-ildo estrategikotzat hartzeko apustuari. Horren erakusgarri da I+G+b arloan zeharkako izaeradun eta nazioarteko dimentsioko proiektuetan egindako 10,8 milioi eurotik gorako inbertsioa", esan du kooperatibak.\nGaratzeko bidean dauden herrialdeetara begira\nFagor Etxetresnek gogorarazten dutenez, "Espainiak eta beste merkatuek dituzten aurreikuspen ekonomikoetan oinarrituta, Fagor Etxetresna Elektrikoek konpainiaren hazkundea garatzeko bidean dauden herrialdeetan, hala nola Errusian, Txinan edo Ekialde Ertainean, sustatzera bideratutako Gestio Plana zehaztu dute. Errekuperazio eta hazkunde helburu hori lortzeko, Fagor Etxetresna Elektrikoek 20 milioi euro inbertituko dute zenbait proiektutan, horien bitartez, batetik, marka gakoak (Fagor Espainian, De Dietrich nazioarteko merkatuan eta Brandt Frantzian) indartzeko eta, bestetik, etxetresna ahokagarrien merkatuan sendotzeko". Bide horretatik, joan den eguenean jakinarazi zuten Haier enpresarekiko egin duten joint venturea.\nFagor Etxetresnek lan-aurrerakinak murriztea erabaki zuten maiatzean; eta bestetik, Mondragon Korporazioak 70 milioi euroko laguntza finantzarioa onartu zuen Etxetresnendako, berregituratze planari eta merkatuen egoera berrira egokitzeari ekiteko.


UDA 2020. Auzo Udalekuak Zorrotzan – Gure Lurra Elkartea\nBasurtuko Haurgune eta Kidegunea\nUDA 2020. Auzo Udalekuak Zorrotzan\n06/04/2020 Utzi iruzkin bat -(e)k idatzia gurelurra\nZiuraski, zuetako askok, etxeko egonaldi luze honetan, hau guztia amaitzen denean zer egingo duzuen pentsatu besterik ez duzuela egiten. Zer iruditzen zaizue guztiok batera konfinamenduaren amaiera #Zorrotza-ko Auzo Udalekuetan ospatzea? (2006 eta 2016 urteren artean jaiotako neska mutilentzat).\nZorrotzan egingo dira ekaineko azken astean eta uztaileko bi lehenengo asteetan. Oinarrizkoa Zentroa Zorrotzako Institutua izango da, hala ere Zorrotzako beste toki batzuk ere erabiliko ditugu (Kiroldegia, Auzo-etxea, Kimuak …). Nagusien taldea, izango da espazio horiek gehien erabiliko dutenak. Bertan, ekintza desberdinen bitartez sormena, autonomia, balioak, gorputzaren adierazpena … landuko dugu.\nParte hartzaileek aste bakarra, bi edo hiru parte hartzeko aukera izango dute, aste jarraian nahiz txandaka, eta jantokiko zerbitzuarekin edo ez.\nJantoki zerbitzura izena ematen duten neska mutilentzako ordutegia hurrengoa izango da: sarrera (malgua) 9:00etatik – 9:30etara eta irteera 15:00etan. Aurten, egun solteetan jantokian izena emateko aukera dago. Horretarako, astero lehenengo egunean (astelehenean) zein egunetan jantokira geratuko den/diren abisatu beharko da. Jantokira geratzen ez direnak ordutegia hurrengoa izango da: sarrera (malgua) 9:00etatik- 9:30etara eta irteera 13:00etan.\nGainera, aurten goizeko gela izango dugu (8:00etatik 9:00ak arte).\nParte hartzea nahi baldin baduzue izena ematea egin dezakezue apirilaren 14tik 22ra. Bai online plataformatik hurrengo estekan sakatzen: https://bit.ly/2xSKiS5 (datuak bete eta ordaindu zure txartelarekin) bai telefonoz, 615 78 33 50 telefono zenbakira deitzen goizeko 9:00etatik 12:00ak arte (eskatuko dizuten datuak eman eta transferentzia edo diru sartzea Laboral Kutxako zenbaki honetan ES15 3035 0123 23 123 0003797 (izena eta parte-hartzailearen deiturak adieraziz). Udalekuak, koronabirusaren ondorioz bertan behera geratuz gero, zenbateko osoa itzuliko da.\nInformazio osoa liburuxka honetan\nCurso 2019/2020, Haurrentzat-Infantil, Verano 2020 Uda, Zorrotza\nALDAPREST proiektua (Gaztekluba ideiak)


Mendixur zuntz optikorik gabe – Mendixur\nMendixur zuntz optikorik gabe\nPandemiaren garaiotan, lana, ikasketak eta pertsonen arteko harremanak bide telematikoz egin behar direnez, gure herriak ez du baliabide egokirik zeregin horiek gutxieneko eraginkortasunarekin egiteko, eta horrek diskriminazioa dakar gainerako arabarrekiko.\nHorrela ondorioztatu behar dugu gure ahaldun nagusiaren hitzetatik, duela urtebete ziurtatu baitzuen 2019ko abenduaren 31rako Arabako herri guztiek zuntz optikoa izango zutela. Zer gertatu da gurearekin?\nGorabehera batzuen ondoren, batzuk harrigarriak, zuntz optikoari eusteko prestatutako hodiak zelai batean abandonatuta geratu ziren.\nAdministrazio Batzarraren ekimenez, sinadurak biltzeari ekin zitzaion, eta, bertan, Foru Aldundiaren hitza ez betetzearen ondoriozko nahigabea adierazi zen, eta Foru Aldundiari eskatu zitzaion arazo horri ahalik eta eperik laburrenean irtenbidea emateko. Mendixurko ia bizilagun guztiek sinatu zuten eskaera.\nOrain arte ez dugu informazio ofizialik izan, kontua luze doala egiaztatzea baino.\nUr korrontea 1979ra arte ez zen Mendixurrera iritsi. Ordurako Bilbo Handia eta Gasteiz Ullibari-Ganboa urtegiko urez hornitzen ziren. Urtegia 1958an inauguratu zuen Franco jeneralak, eta haren ertzak gure herriraino iristen dira.\nEspero dugu Interneterako konexio egokia izateko behar den atzerapena ez izatea gure etxeetan ur korrontea izateko jasan behar izan genuena bezain luzea.


Amuriza aurrera, baita Paia, Martin eta Enbeita ere - GARA\nAmuriza aurrera, baita Paia, Martin eta Enbeita ere\nKalkulagailuen eta urduritasunen arratsaldea izan zen atzokoa Laudion. Azken final-laurdenean batzuk errusiar mendiaren bagoira igo eta beste batzuk bertan gelditu behar izan zuten. Atzoko sei protagonistak ez ziren kikildu, ordea, eta saio polita osatu zuten. Berrizko Miren Amuriza izan zen atzokoan onena eta txalotuena, baina ez zen saria jasotzen bakarra izan. Fredi Paia, Jon Martin eta Onintza Enbeita ere finalerdietan izango dira.\nAne ARRUTI | LAUDIO\nHitzak josteko abilezia eta kantatzeko ahots eta jarrera dotorea. Bien arteko baturak eta 19 urteko gazte bizkaitarraren ateraldiek jaso zituzten atzo Laudion txalo eta puntu gehien. Miren Amuriza izan zen arratsaldeko bertsoaldi onenetako protagonista eta berak eragin zuen Laudioraino gerturatutako bertsozaleen artean algara gehien.\nSaioko bigarrenarekin, Fredi Paiarekin, egin zuen bertsoaldi bikainena, hamarreko txikian. 151 puntu eman zizkioten epaileek hiru bertso horiengatik. Biak nor baino nor aritu ziren, erantzun onei hobeagoak emanez. «Miren, bost urte daramatzazu zahar etxe batean bizitzen. Fredik gaur du lehenengo eguna eta zure gela berean jarri dute», izan zen Lierni Altunak jarritako gaia. «Etorri zarenetik nago askoz pozago/ txoriei hitz egiten gogaituta nago», esan zion Amurizak. «Faltan botako duzu txori eta kanta/ gaur ekarri dizute pajaro galanta», Paiaren erantzuna. «Gauez erromeria dugunez helburu/ `Pajaritos' dantzatzen ikasiko dugu», Amurizak. Viagraren kontua atera zion gero Fredik, «txoritxoa ekarri duzu antza tinko/ (...)/ ta bihurtuko zaitut berriro mutiko/ viagraren beharrik ez duzu edukiko», esanez bukatu zuen amonak.\nZortziko txikian, berriz, Jon Martin izan zen puntu gehien eskuratu zituena, Amurizarekin batera egindako saioan, hain zuzen. Jonen etxean aspaldiko partez afaltzen ari direla, komunera joan da mutila eta bueltan han non topatu duen Miren sofan erdi biluzik. Berogailua apropos jartzea egotzi zion emakumeak. Martinek, berriz, «zu biluztea horren errexa badago/ oraindik igoko dut gradu bat gehiago». Ondotik Amurizak: «Plastikozko saltxitxak ta sobreko salda/ postrea afaria baino hobea izango al da». Bien arteko kimika bertan behera gelditu zen, ordea: «Tartarik goxoena hori da Jon Martin/ badaukat nahiko nata ta nahikoa gurin/ muxuka hasi natzaizu goxo eta ezin/ akordatu naiz eta zure aitarekin».\nZortziko txikian Xamoak eta Izagirrek ere utzi zituzten ale politak. Tenerifera joanda, Xamoa erre-erre eginda, Izagirrek krema emateko behin eta berriz errepikatu arren. Honakoa Izagirreren lehenengo bertsoaren bukaera: «Zer moduz Tenerife? erantzuna baten/ bueno ba, enfermerak, jatorrak zeuzkaten». Xamoak positibo begiratu zion bizitzari: «Biziberritzea zen gure arazoa/ ta azal berritzea da lehenengo pausoa».\nEnbeita eta Paia\nPuntuari erantzuten Onintza Enbeita ederki moldatu zen. «Pasatuko al zara hurrengo fasera», galdetu zioten puntuan. «Neuk ere galdetu dut sarri gauza bera/ erantzuna zaila da, okerra gainera/ amaieran etorri hori galdetzera», abestu zuen -eta erantzuna baiezkoa izan zen azkenean-.\nFredi Paia ere erraz aritu zen, hurrengo puntuetan proposatuko ziotenari ere aurreratuz. «Baskonia taldea Europan onena», puntuari honela erantzun zion: «Enaiz oso zalea da nire problema/ euskaldun gabekoa ta euskaldunena/ baina bere alde gaude familia dena». Eta, ondoren, honakoa izan zen azken puntua: «Euskaldunak ez dira taldean gehiegi». Abileziaz eta umorez, erantzuna: «Hori esanez, hain zuzen, ibili da Fredi».\nKartzelako lanean, bide bertsua hartu zuten sei bertsolarietatik lauk. «Mila aldiz pentsatu izan duzu ez duzula gehiago gezurrik esango, baina berriro esan duzu», izan zen guztientzat gaia. Bikoteari adarrak jarrita ezkutuka aritu ziren gehienak. Amuriza, langabezian gelditutako amaren paperean, alaba ez mintzeko gezurretan aritu zen. Iñigo Izagirrek, berriz, eskrupulorik gabeko politikari baten ahotik hitz egin zuen. «Korbata erdi laxatua ta esku baten maletina/ hori da eguna bukatu eta dakarkidan imajina/ etxean dagon nere andrea garai bateko erregina/ ni oso urrun egonda ere ondo bizitzen dakina/ zalantzik gabe maite zaitut bat botea diot jakina/ gaur esan dudan beste gezur bat baina gezurrik txikina», izan zen bere hirugarren bertsoa.\nFinalerdietara aurrera egin dutenak, beraz, Jone Uria, Etxahun Lekue, Iñaki Zelaia, Beñat Gaztelumendi, Iker Zubeldia eta Miren Amurizaz gain, Arkaitz Estiballes, Uxue Alberdi, Aitor Sarriegi, Fredi Paia, Xabier Paya, Iñaki Gurrutxaga, Julio Soto, Jon Martin, Maddalen Arzallus, Ainhoa Agirreazaldegi eta Onintza Enbeita izan dira.


Teknologia aurreratuena garatzen dugu gure bezeroak lehiakorragoak izan daitezen\nZituk 2002 urtetik daramatza informazioaren teknologiaren inguruko zerbitzuak eskaintzen. Denbora guzti honetan merkatuan sendotuz joan gara. Merkatu kuota handitu dugu, baina batez ere enpresa bezala hazi gara, eskaintzen ditugun produktu eta zerbitzuak ere gehitu ditugulako. Eta oraindik garrantzitsuagoa dena, handitzen jarraitzeko asmoa dugu, merkatuaren behar eta desirak baitira mugiarazten gaituztenak.\nLan talde konprometitua dugu, egunero gogor saiatzen dena, gure bezeroei arreta egokia ematen eta hauen nahiak asetzeaz arduratzen dena. Baina informatikoak gara, eta jakin badakigu, soilik asmo eta gogoekin ez direla gauzak lortzen.\nHorregatik gure lanerako jarrerari, teknika eta baliabide aurreratuenekin egokitutako sail bat gehitzen diogu, gure lantaldeak bere lana egoki garatu dezan, eta horrela aurkezten zaizkigun erronkei modu eraginkorrean irtenbidea eman diezaiogun.\nI+G aldeko apustua egiten dugu, informazioaren teknologien alorrean, etorkizuna gaur delako.\nAbangoardian egon nahi dugu. Balore berriekin lan egiten dugu eta ikasleei lanerako aukerak ematen dizkiogu, guretzako beraien grina eta ikuspuntua oinarrizkoak dira. Hau guztia, gure esperientziari gehitzen badiogu, emaitzatzat, talde profesional prestatu eta motibatua daukagu, behar duen enpresari laguntzeko.\nTeknika aurreratuenak eta lan talde konprometituenak dauzkagu edozein erronkari eusteko.\nBadakigu non bizi garen, bere negozioa aurrera ateratzeko gogor lan egiten duten enpresa txikiz inguratuta gaude. Zu zara protagonista, zure behar guztiak asetzeko prest gaude, baita prezioaz ari garenean.\nErreferentziazko aholkularitza software-en garapenean, beti puntako teknologiekin.\nZerbitzu oso bat ematea IT-en alorrean beti bezeroen beharretara egokitutakoa.


Plataforma Navarra: Erlijio-ikasgaian matrikulatu!\nFAMILIA GUZTIAK SEME-ALABAK ERLIJIO-IKASGAIAN MATRIKULATZERA ANIMATZEN DITUGU:\n- Ikasleen formakuntza integralan ezinbestekoa delako.\n- Pertsonaren dimentsio traszendentea garatzen duelako.\n- Mendebaldeko gure tradizioan, bi mila urtetan sortu diren kultura, artea eta filosofia interpretatzeko ezagutzak transmititzen dituelako.\n- Bizitzaren zentzua, gizakiaren galdera nagusien erantzunak eta etika zein balioen oinarria ematen dituelako.\n- Edukitzeari edo botereari baino, izateari ematen diolako lehentasuna.\nLotura honetan ikusi:\nPublicado por Plataforma Navarra en 11:21\nEtiquetas: alumnado, eskaintza, gurasoak, Haur Hezkuntza, ikasleak, Infantil, Lehen Hezkuntza, matriculación, matrikulazioa, noticias, oferta, Primaria


Adimen artifizialaren aplikazio etikoa osasunean | Consumer\nEIk aukera handiak eskaintzen ditu osasun-arreta eta medikuntza hobetzeko, betiere etikak eta giza eskubideek funtsezko lekua badute.\nPandemiak kovi-19an duen eraginak agerian utzi du garapen digitalean dagoen aldea, baina baita teknologia berriek osasuneta herritarrentzat ematen dituzten aukerak ere. Prozesuen digitalizazioan egiten diren aurrerapenak ez dira osasun-sistemaren kudeaketan bakarrik aplikatzen, baita pazienteen osasunaren arretan eta jarraipenean ere. Alde horretatik, adimen artifizialak (IA) aukera handiak eskaintzen ditu, baina baita erronka handiak ere. Etika da horietako bat. Hurrengo lerroetan, Osasunaren Mundu Erakundeak (OME) horri buruz dioena azalduko dugu, eta Lovexair Fundazioak erronka horri erantzuteko prestatu duena azalduko dugu.\nAdimen artifiziala osasunaren zaintza eta praktika medikoa aldatzen ari da mundu osoan. Izan ere, sektore horretan bakarrik, IAn egiten diren inbertsioak 36.000 milioi dolarrekoak izango direla kalkulatzen da 2025erako, eta hori %50eko hazkundea izango litzateke 2018arekiko, CAF-Latinoamerikako Garapen Bankuaren arabera.\nTelemedikuntzarekin batera, IAk zeregin garrantzitsua izan dezake herritarrek osasun publikoko sistemarako sarbidea hobetu eta zabaltzeko. Atazak automatizatzeaz gain, horiek erabiltzeak lagundu egiten du pazienteen planifikazioan, diagnostikoan eta pronostikoan, arreta medikoa eraginkorragoa izan dadin. Izan ere, kostuak ez ditu soilik murrizten. Emaitzak urrunetik aztertzeko aukera ere ematen du, eta, horren ondorioz, arreta medikoko zerbitzuak hobeto banatzen dira.\nEtikak osasunean duen garrantzia adimen artifizialean\nAurten, Osasunaren Mundu Erakundeak (OME) osasunari aplikatutako adimen artifizialari buruzko munduko lehen txostena argitaratu du, bai eta adimen artifizialaren sorrerari eta erabilerari buruzko sei printzipio gidari ere. Dokumentuak, ‘Etika eta adimen artifizialaren gobernantza osasunaren esparruan’ (“Ethics and governance of artificial intelligence for health’) izenekoak, dio IA osasunaren arloan gero eta gehiago erabiltzeak gobernuentzat, hornitzaileentzat eta komunitateentzat aukerak eta erronkak sortzen dituela.\nAlde horretatik, nabarmentzekoa da aukerek erronkak eta arriskuak dakartzatela, hala nola osasunari buruzko datuen bilketa eta erabilera ez oso etikoak; algoritmoetan kodetutako alborapenak; eta IAk pazientearen segurtasunerako, zibersegurtasunerako eta ingurumenerako dituen arriskuak.\nOMEren orientazio berrien arabera, adimen artifizialak itxaropen handiak eskaintzen ditu mundu osoko osasun-arreta eta medikuntza hobetzeko, betiere etikak eta giza eskubideek beren sorkuntzan, hedapenean eta erabileran funtsezko lekua badute. Tedros Adhanom Ghebreyesus doktoreak, OMEko zuzendari nagusiak, adierazi duenez, “teknologia berri orok bezala, adimen artifizialak aukera handiak eskaintzen ditu milioika pertsonaren osasuna hobetzeko; baina, teknologia orok bezala, desegoki ere erabil daiteke eta kalteak eragin ditzake”. “Txosten berri eta garrantzitsu horrek gida baliotsu bat ematen die herrialdeei IAren onurak ahalik eta gehien handitzeko, eta, aldi berean, arriskuak gutxitu eta tranpak saihesteko”, erantsi du.\nErronka horri erantzuteko, eta arnas osasunaren paziente, zaintzaile eta profesionalen sareak ahalduntzeko eta indartzeko, Lovexair Fundazioak Arnas Gaixoen Iberoamerikako 3. Gailurra antolatu du 2021eko abenduaren 1, 2 eta 3rako: Etorkizuneko liderrak Aire Garbian, Osasun Sozialean eta Digitalean. Doako on line ekitaldi honek nazioarteko erreferente eta profesionalak bilduko ditu gai horiek jorratzeko eta teknologia berriak eta IA arnasketaren osasunean aplikatzeko paradigma berriak zehazteko. Erregistratzeko edo programa osoa kontsultatzeko, sakatu hemen.\nIA guztion onerako erabiliko dela bermatzeko 6 printzipio\nOMEk printzipio hauek proposatzen ditu, adimen artifizialak osasun-arretarako eta osasun publikorako eskaintzen dituen aukera guztiak herrialde guztietan interes publikoaren mesedetan erabiliko direla bermatzeko:\n1. Gizakiaren autonomia babestea. Osasun-arretaren testuinguruan, horrek esan nahi du gizakiek osasun-arretarako sistemen eta erabaki medikoen jabe izaten jarraitu beharko luketela; pribatutasuna eta konfidentzialtasuna gorde beharko lirateke; eta pazienteek baimen informatua eta baliozkoa eman beharko dute, datuak babesteko esparru juridiko egokien bidez.\n2. Pertsonen ongizatea eta segurtasuna eta interes publikoa sustatzea. II-KO TEKNOLOGIEN DISEINATZAILEEK SEGURTASUN-, ZEHAZTASUN- ETA ERAGINKORTASUN-ARLOKO ARAU-BALDINTZAK BETE BEHARKO LITUZKETE, ONGI DEFINITUTAKO ERABILERA EDO OHARRETARAKO. Kalitatea kontrolatzeko neurriak ezarri behar dira, bai praktikan, bai ingurumenaren erabileraren kalitatea hobetzeko neurriak.\n3. Gardentasuna, argitasuna eta ulergarritasuna bermatzea. Gardentasunak eskatzen du IAko teknologia bat sortu edo hedatu baino lehen informazio nahikoa argitaratzea edo dokumentatzea. Informazio hori erraz eskuratzeko modukoa izan behar da, eta kontsulta eta eztabaida probetxugarriak egin behar dira teknologiaren ikuskerari buruz eta teknologia nola erabili behar litzatekeen edo ez.\n4. Erantzukizuna eta kontu-ematea sustatzea. IA teknologiek zeregin espezifikoak egiteko aukera ematen dute. Hala ere, alderdi interesatuei dagokie haiek baldintza egokietan eta ongi prestatutako pertsonek erabil ditzaten zaintzea. Mekanismo eraginkorrak ezarri beharko lirateke algoritmoetan oinarritutako erabakiek kaltetuta ikusten dituzten gizabanakoek eta taldeek horiek zalantzan jarri eta konpontzea lor dezaten.\n5. Inklusibitatea eta ekitatea bermatzea. Inklusibitatea lortzeko, beharrezkoa da osasunari aplikatutako BGa, ahalik eta gehien, bidezko erabilera eta eskuragarritasuna bultzatzeko moduan asmatzea, giza eskubideen kodeek babesten dituzten adina, sexua, generoa, sarrera, arraza, jatorri etnikoa, sexu-orientazioa, gaitasuna edo bestelako ezaugarriak edozein direla ere.\n6. Erantzuteko gaitasuna eta jasangarritasuna duen IA bat sustatzea. Diseinatzaileek, garatzaileek eta erabiltzaileek etengabe eta modu gardenean ebaluatu beharko lituzkete egoera errealeko EIren aplikazioak, egoera horrek itxaropenei eta beharrei egoki eta egoki erantzuten dien zehazteko. IA sistemak ere ingurumen-ondorioak ahalik eta gehien murrizteko eta energia-eraginkortasuna handitzeko moduan sortu beharko lirateke. Gobernuek eta enpresek lantokian eragindako asaldurei aurre hartu beharko liekete, bereziki osasun-agenteei eman beharreko prestakuntzari, IA sistemen erabilera ezagut dezaten, eta sistema automatizatuen erabilerak sor ditzakeen enplegu-galerei.


Irekia Eusko Jaurlaritza - Gobierno Vasco :: Bizkaiko Meatzaldeak informazio publikorako aldia hasi du, Biotopo Babestu izendatu aurretik\nBizkaiko Meatzaldeak informazio publikorako…\nBizkaiko Meatzaldeak informazio publikorako aldia hasi du, Biotopo Babestu izendatu aurretik\n\n\nBizkaiko Meatzaldeak informazio publikorako aldia hasi du, Biotopo Babestu izendatu aurretik Iturria: Irekia\n45 egunez, Peñas Negraseko Interpretazio Zentroak zentroari berari buruzko datuak eskainiko ditu\nEusko Jaurlaritzako Ingurumen eta Lurralde Politika Sailak Bizkaia/Metzaldea meatze-eskualdea biotopo babestu izendatu aurreko informazio publikorako aldia hasi du. Aldizkari Ofizialak gaur eman du argitara dekretu-proiektua onartu aurreko publikotasun-iragarkia, audientzia eta informazio publikoaren izapidea abiarazten duena.\nEusko Jaurlaritzako Ingurumen eta Lurralde Politikako sailburu Ana Oregik azaldu duenez, «dekretu-proiektuak administrazioen eta ingurumena babestea xede duten irabazi asmorik gabeko elkarteen audientzia-izapidea abiarazi du, eta, era berean, berrogeita bost laneguneko informazio publikorako aldia hasi da». Ondoren, Eusko Jaurlaritzak eta Bizkaiko Foru Aldundiak egindako alegazioak eta ekarpenak aztertuko dituzte, proiektuan alderdi berriren bat sartzeko aukera emanez.\nDenbora-tarte horretan guztian, proiektuaren dokumentazioa kontsultagai egongo da Peñas Negraseko Interpretazio Zentroan (Zugaztieta basobidea-Muskiz 1,6 km, Ortuella), hala nola Eusko Jaurlaritzaren egoitza elektronikoetan.\nXX. mendearen hasiera aldera arte, burdina-zainak ustiatu izan zituzten Bizkaiko ipar-mendebaldean, eta, horregatik, Meatzalde esaten zaio eskualde horri. Ustiapenaren ondorioz, oso paisaia berezia sortu zen, paregabea EAEn, meatzaritzaren ondareari eta, zehazki, meatzaritzaren kultura-ondareari dagozkion balioak dituena. Alde horretatik, Alta de Galdames edo Grumeran mendiaren ingurua da adierazgarrienetakoa.\nPaisaiaren ikuspegitik, arloaren egitura karstikoa toki askotan azaltzen da (torkak, iturriak, hobiak…), eta nabarmenenak orratzezko lapiazak dira; lur azpian, berriz, haitzulo ugari dago, EAEko dentsitaterik handienetakoa baitugu bertan. Ingurumen eta Lurralde Politika Saila prestatzen ari den dekretu honek unitate integratutzat hartzen du lurraldeko sistema karstikoa. Aukera paregabea da hori unitate geomorfologiko osoa (bai endokarsta, bai lurrazala) kontuan hartuta egiteko plangintza eta prozesuak nahiz harremanak batera aztertzeko.\nKarst-a alde batera utzita, burdina ateratzeko ireki ziren orbainek hortxe diraute; eta horiexek dira, izan ere, alderdi honek duen paisaia-erakarmenik handienetako bat. Burdinazko zainen egiturak, kareharrien egitura bera denak, oso paisaia berezia sortu du: mehatzetako ebaki izugarriak, burdinazko zainak ateratzean sortuak. Sistema karstikoaren balioa apartekoa da eta, horregatik, beharrezkoa da hura babesteko araubide bat ezartzea.\nminas.jpg 500 KB (jpg)\ncentro_ambiental_penas_negr... 2 MB (jpg)


Alberto Iglesias konpositoreak 2017ko Zinebiren Ohorezko Mikeldia jasoko du | Zinema EiTB\nAlberto Iglesias konpositoreak 2017ko Zinebiren Ohorezko Mikeldia jasoko du\nAlberto Iglesias konpositoreak Zinebiren Ohorezko Mikeldia jasoko du\nDokumentalen eta film laburren Bilboko jaialdiaren 59. edizioa azaroaren 10etik 17ra ospatuko dute, eta inaugurazio ekitaldian emango diote saria Iglesiasi, Arriaga antzokian.\nAzaroaren 10ean jasoko du saria Iglesiasek, Arriagan\nZinebik 98 herrialdetako 3.183 film jaso ditu 59. ediziorako\nZinebi Dokumentalen eta Film Laburren Bilboko Nazioarteko Jaialdiak Alberto Iglesias konpositore donostiarrari emango dio 59. edizioko Ohorezko Mikeldia. "Mugitzen ari diren irudien esanahi dramatikoa indartzeko duen talentuaren bitartez, bere sorkuntzarako erabateko askatasuna eta bere partituren intentsitate emozionala gaur egungo zinema zuzendari handienetako batzuen esku jartzeko gai izan den musikariaren lan osoa" aintzatetsi nahi du jaialdiak, arduradunek astearte honetan jakinarazi dutenez.\nAlberto Iglesias (Donostia, 1955) zinemako musikaren konpositore handienetakoa da egun. Piano, konposizio, kontrapuntu eta musika elektronikoko ikasketak barne hartzen dituen musika prestakuntza bikaina du, eta "Paisaje" eta "Ikusmena" Montxo Armendarizek 1980an zuzendutako film laburrei musika jarriz hasi zuen bere ibilbidea. Handik gutxira, lehenengo film luzerako musika egin zuen: "Mikelen heriotza" (Imanol Uribe, 1984).\n1990eko hamarkadaren hasieratik, Alberto Iglesias Espainiako Estatuko zuzendari garrantzitsuenekin lanean hasi zen: Ricardo Franco ("El sueño de Tánger", 1991), Carlos Saura ("¡Dispara!", 1993), Pedro Almodovar ("La flor de mi secreto", 1995), Bigas Luna ("La camarera del Titanic", 1997), Iciar Bollain ("Te doy mis ojos", 2003) eta Isabel Coixet (“Spain in a Day”, 2016). Julio Medem donostiarrarekin ere lan egin zuen orduan ("Vacas", 1992).\nGerora, lan askoz gehiago egin ditu Medementzat (bost) eta Almodovarrentzat (hamar).\nNazioarte mailan ere, zinemagile handiekin lan egin du Iglesiasek: Oliver Stone ("Comandante", 2003), Fernando Meirelles ("The constant gardener", 2005), Marc Foster ("The Kite Runner", 2007), Steven Soderbergh ("Che: Guerrilla", 2008), Hossein Amini ("The Two Faces Of January", 2014) eta Ridley Scott ("Exodus: Gods and Kings", 2014).\nGuztira, hamar Goya saria irabazi ditu donostiarrak, eta Oscar (hiru aldiz), Bafta eta Urrezko Globoak sarietarako hautagai izan da.


Duela ia zazpi urte — Eibar.ORG | Eibarko peoria\nHemen zaude: Hasiera / Blogak / Harrikadak / Duela ia zazpi urte\nDuela ia zazpi urte\nMikel Iturria 2006/11/26 12:05\n1999ko azaroko azken igandea zen. Gaur bezala Donostiako Maratoia hiriko kaleetan. Goizean periodikoaren bila abiatu nintzenean, ojoplatiko geratu nintzen kioskoan egunkari baten azala ikusi nuenean. The organizationek bukatutzat eman zuen orduko su-etena. Azaroaren 29a izan zela esango nuke.\nHainbeste haserretu ninduen notiziak, une hartan bertan erabaki nuela, egoerari buelta emateko, Kursaalen kontzertua eskaini behar zuen Compay Segundo xaharrenera joatea. Sarrera gutxi gelditzen ziren eta garestienetakoa erosi behar izan nuen.\nEspero dezagun halako gauzarik ez gertatzea berriro. Irlandako azken egunetako gertakizunek demostratzen dute duela hamar urte abiatutako bake prozesuak han ere arazoak dituela. Hemen, berriz, gehiago. Besteak beste, Espainiako bigarren alderdi politikoagatik (atzo ere manifestazio jendetsua Madrilen, prozesuaren kontra).\nApenas dugu prozesuan ari diren eragileen informaziorik eta jendaurrean egiten ari diren eszenaratzea hirugarren mailakoa dirudi. Kezkatzen nau hemen ez dagoela prozesuaren alde dagoen jendea biltzeko inolako mugimendurik edo liderrik. Hau da, prozesuaren alde egon daitekeen ideia ezberdinetako jendearen bultzada edo presioa behar izanez gero gizartea kalera aterako duen lidergo falta sumatzen dut.\nAurreko su-etenean sarea, internet, ez zen apenas esistitzen, 1.0 zen. Gaur egun 2.0 da. Honetarako ere erabil dezakegu. Ez zait otutzen, une honetan, zer egin horrelako mugimendu boteretsu eta plurala sortzeko, baina komeniko litzateke jendeak horri buruz hausnartzea.\n2.0 bake prozesu baten aldeko ekimena.\nEgia da. Ea zorterik duten.\n"Hau da, prozesuaren alde egon daitekeen ideia ezberdinetako jendearen bultzada edo presioa behar izanez gero gizartea kalera aterako duen lidergo falta sumatzen dut."\nHauek saiatzen dabilz...


Espaziorako bidaia - Noticias de Gipuzkoa\nkarmele jaio 23.07.2021 | 23:43\nAmazoneko nagusiak, Jeff Bezosek, espaziora bidaia egin du. Bere balentria mundua norantz doan argi erakusten du. Bezosek bere bidaia Ilargira iritsi zeneko bidaiarekin bat egin du. Eta zer aldatu da ordutik? Gauza asko, baina, batez ere, indibidualismoaren eta kontsumoaren gizartearen garaipena.


Goiko argazkia 2005eko apirilaren 16koa, Otsagabian hartutakoa, geure ezkontza egunekoa. Herria, Muskilda eta bideak elurtuta gelditu ziren. Hurrengo urteko maiatzean Pello jaio zen Bilbon, aita jaioberria neu. Eta horren hurrengo urteko uztailean, gure aita hil zen etxean, Donostian. Egun horietan, aita oso nahastuta zegoen jada, ezin zuen hitz egin edo ibili. Auskalo zer pasatuko zitzaion burutik egun horietan, heriotzaren zein kontzientzia eduki ote zuen.


Azpeitia-Iruñea etapakako egitasmoa aurkeztu du Azpeitiko Lagun Onak MBk - Urola Kostako Hitza : Urola Kostako Hitza\nAzpeitiko Lagun Onak MBko kideak Azpeitia-Iruñea egitasmoa aurkezten. (Nerea Uranga)\n2020ko mendi irteeren egutegiaren barruan Azpeitiko Lagun Onak mendi bazkunako mendizaleek prestatu duten egitasmoetako bat da Azpeitia-Iruñea. Bost etapetan egingo dute oinez zeharkaldia, martxoaren 14an (larunbata) hasita. Neurri batean Zezenaren ibilbidea bezala ezagutzen dena segituko dute Azpeitiko mendizaleek, “ez osorik, ordea”. Lagun Onakekoek zehaztu dutenez, Zezenaren ibilbidea deskatalogatuta dago egun: “Zezenaren ibilbideko bide zati batzuk itxita daude, eta beste batzuk, berriz, egoera txarrean. Horregatik, ibilbidea eta etapak geuk osatu ditugu, aukera desberdinak ikusita. Berez, bide laburrena Aralarretik izango litzateke, baina hogei kilometro inguruko etapak antolatzeko modurik ez zigun eskaintzen aukera horrek, etapa bat edo beste Aralarren, erdibidean, bukatuko liratekeelako”.\nMartxotik uztailera bitartean, hilero egitasmoko etapa bat egingo dute, eta uztailaren 4an egingo dute azkenengoa, Oteiza-Iruñea artekoa. Bost etapetan “gogorrena” lehenengoa dela adierazi dute mendizaleek, Azpeitia-Tolosa bitartekoa: “24 kilometroko ibilbidea da, mendi-mendikoa. Azpeititik irten eta Arauntza-Hernio-Unbeltz-Herniozabal-Markeskua auzoa-Tolosa bidea egingo dugu”. Egitasmoko etapa guztiak 20 eta 30 kilometro artekoak dira.\nAzpeitia-Tolosa arteko martxoaren 14ko irteeran parte hartzeko izen-ematea astelehenean, martxoaren 2an, zabalduko du Lagun Onak MBk, eta martxoaren 12a (osteguna) bitartean egongo da izena emateko aukera. Izena emateko bi modu daude: lagunonakmb.org webgunean idatzita edota mendizaleen tabernara (Elizkalea 21, Azpeitia) joanda.\nAzpeitia-Iruñea, etapaz etapa:\n1. Azpeitia-Tolosa. Martxoak 14 (larunbata). 24 kilometro\n2. Tolosa-Leitza. Apirilak 25 (larunbata). 24 kilometro\n3. Leitza-Aldatz. Maiatzak 16 (larunbata). 20 kilometro\n4. Aldatz-Oteiza. Ekainak 13 (larunbata). 27 kilometro\n5. Oteiza-Iruñea. Uztailak 4 (larunbata). 20 kilometro\nEtapa bakarren bateko eguna aldatzea posible dela adierazi dute Azpeitiko mendizaleek.\nEtapaz etapako egitasmoak\nHerri batetik besterako zeharkaldiak etapaka egiteko egitasmoarekin 2017. urtean hasi zen Azpeitiko Lagun Onak MB. Orduan, Azpeitia-Hazparne. 30 urte, bi herri pausoz pauso egin zuten, Azpeitiaren eta Hazparneren arteko ibilbidea osatuz, sei etapatan. “Ikusita proposamenak jendearen artean izan zuen arrakasta, antzeko formatuko egitasmoekin jarraitzea erabaki genuen”, adierazi dute mendizaleek.\nOndoren, 2018an, Azpeitia-Bilbo arteko ibilbidea egin zuten, zortzi etapatan. Iaz, 2019an, berriz, Arrainaren eta ardoaren ibilbidea osatu zuten, Bermeo (Bizkaia) eta Oion (Araba) arteko ibilbidea eginez, GR-38 bidea segituz.\nUrtez urte, Lagun Onakek antolatutako mendi ibilbideetan jendearen parte hartze handia izan da, eta harrera ona jaso dute antolatu dituzten ibilbideek. “Azpeitia-Hazparnekoa bukatu genuenean, hurrengo urterako zer proposamen genuen galdetzen hasi zen jendea. Eskaera hori kontuan hartuta, antzeko formatuko egitasmoekin jarraitzea erabaki genuen. Gainera, antolatu ditugun egitasmoak ibilbideetan parte hartu duten mendizale batzuk proposatutakoak izan dira. Etapaz etapako egitasmo hauek antolatzeko taldetxo bat dugu osatuta”, azaldu dute Azpeitiko mendizaleek.


Arrainak lehorrean - Irutxuloko Hitza : Irutxuloko Hitza\nGizakiak freskagarri-laten plastikoetatik burua atera ezinik dabiltza, trabatuta. Plastikozko botilak eztarrian, ez atzera ez aurrera, ito beharrean. Zabortegian janari bila.\nGizon boteretsu bat, tronuan eserita, bere buruari koroa jartzen ari zaio. Planetaren zabortegiaren gainean eta animaliak eta natura nahieran ustiatu ondoren.\nSteve Cuttsen The turning point eta Man animaziozko film laburretako irudiak dira, errealitatea muturrera eramanda kontsumoaren kulturaren zentzugabekeria eta jasangarritasun eza islatzen dituztenak. Zabortegi bilakatutako munduak ageri dira bietan. Eta hondeamakinak.\nGidoi berri bat egiteko adina dokumentazio izango genuke azken astean bizi izandakoekin. Lehen eszena: zabor-mendia glaziar baten moduan, mantso bezain sendo, menditik errepidera gizakien gainera erortzen. Bigarren eszena: bi pertsona desagertuta, errepidea zabalik eta kotxeak betiko erritmo zoroan. Produkzioak ez dezala izan etenik. Kontsumoak ez dezala izan etenik. Hirugarren eszena: zabor-mendian bilaketa lanetan hondeamakinak. Orain martxan, orain geldi. Hildako langileen berririk ez. Laugarren eszena: zabor-glaziarra sutan eta kea. Ke susmagarria. Amiantoa eta lindanoa?\nTamalez, ez gara film batez ari. Eta ez gabiltza oker errealitateak berak sarritan fikzioa gainditzen duela diogunean. Zaldibarren gertatu denak alarma guztiak piztu eta arazoaren muinera eraman baikaitu: zaborra kudeatzeko dugun ezgaitasunera. Eta zalantza bat datorkit, ba ote dugun borondaterik erosi- erabili- bota zurrunbilotik atera eta bizimodu jasangarri baterantz jauzi egiteko. Eta arduradun politikoek ba ote duten erantzukizuna euren gain hartzeko asmorik.\nSortzen dugun zaborra lur azpian ezkutatzen dugu, edo erre eta aireratzen, Zubietan kasu. Lur azpian zein airean, zaborra ikusezin egin nahian gabiltza. Ez gaitezen engaina. Beldurrezko filmetan dutxako gortinaren atzean hiltzailea dagoela dakigun moduan, badakigu zaborra hor dagoela. Eta, lehenago edo beranduago, lurrak gogorarazi egiten digu. Hark jaten ez gaituenean, geuk jaten dugu bera. Arnasten. Kutsatzen dugun airea bera izango da, azkenean, gizakiok itoko gaituena, freskagarri-laten plastikoek arrainak nola.


Dantza jauzien aniztasuna eta batasuna aurrez aurre — dantzan.eus\nHemen zaude: Hasiera › Hemeroteka › Dantza jauzien aniztasuna eta batasuna aurrez aurre\nDantza jauzien aniztasuna eta batasuna aurrez aurre\nEzpalak dantza tradizionalaren nazioarteko jaialdia\nLapurdi, Zuberoa, Nafarroa Beherea, Bearno eta Baztanen dantzatzen den generoa dugu dantza jauziena. Hala ere, eskualde bakoitzean bere ezaugarri, estilo eta dantzaerak ditu eta, ondorioz, izen ezberdinak ere erabili izan dira. Hala ere, mutil-dantzak, mutxikoak, jauziak edo sautsak sistema bera dela ikusi ahal izango da asteburu honetan ospatuko den Ezpalak dantza tradizionalaren nazioarteko jaialdian. Iruñeko Duguna eta Eibarko Kezka taldeek antolatzen duten ekimen honetan gai baten inguruan dantza estilo ezberdinak batzen dira urtero. «Desberdintasunak baino kultura koreografiko horien guztien arteko antzekotasunak nabarmentzeko ahalegina» egiten dutela azaldu dute. Haien aburuz, folklorea herrien arteko lotura zaharren isla da eta, hortaz, dantzaren bidez Europako eskualdeen artean historian zehar egon diren trukeak ikus daitezke.\nAurreko edizioetan ezpata-dantzak, makil dantzak, arku-dantzak eta karaktere-dantzak jorratu ostean, dantza jauzien urtea izango da aurtengoa. Jaialdiaren aurkezpenean azaldu dutenaren arabera, desagertzeko zorian egon ziren 60ko hamarkada hasieran. Hala ere, ikertzaile eta sustatzaile sorta bati esker sendotzea lortu zuten. Horien artean, Pierre Betti Betelu, Jean Michel Guilcher, Migel Angel Sagaseta, Juan Antonio Urbeltz eta Claude Iruretagoiena aipatu dituzte. Baztan, Bearno eta Ipar Euskal Herria dituzte dantzok berezko gordeleku, baina Euskal Herri osoan hedatu eta errotu dira.\n«Euskal dantzen errepertorioan daukagun harribitxi horietako bat da», azaldu du Kezka dantza taldeko kide Oier Araolazak. Haren aburuz, «kanpora eskaintzen den irudia nabarmen hausten duten» dantzak dira, «musikari dagokionez oso aberatsak eta sistema anitzak» dituztenak. Horrez gain, zirkuko dantzak izateagatik eta dituzten egiteko modu eta doinuengatik erakusten duten irudi arkaikoa nabarmendu du Oierrek. Jean Michel Guilcherrek esan zuenez, XIX. mendean hainbat idazlek bat egin zuten jauzien garrantzia nabarmentzen. Bestalde, jaialdiaren antolatzaileek S. Harruguetek 1927. urtean idatzi zuena ere jaso dute. «Dantza guztien artean originalenak, berezienak, zientifikoenak esan genezake, dantza jauziak dira».\nJaialdirako, hortaz, gai paregabea dira, eskualde ezberdinetan aurkitzen baitira. Hori dela eta, Maritxuli konpainiak Lapurdin eta Nafarroa Beherean izan diren eredu ezberdinak erakutsiko dituzte, kasu honetan Aiko taldearen musikak lagunduta. Argia taldeak, bestalde, 60ko hamarkada bukaeran berriz ere Nafarroa Beherean eta Lapurdin ikasitako dantza jauzien tradizioa erakutsiko du. Bearnoko talde bat Ossau bailarako sauts delakoekin arituko da. Luzaideko dantzarien bolantak Nafarroa Garaia eta Behearen arteko mugan dantzatzen diren jauzien erakusgarri izango dira eta, azkenik, Baztango dantzariek mutil-dantzak eskainiko dituzte. «Estilo ezberdin horiek ikusi ahalko ditugu. Horrek sistema bakar batez ari garela ikusteko aukera emango digu», iragarri du Araolazak. Dantzan adituak, bestalde, historikoki parekotasun hau onartuta ez zegoela azaldu du. «Nahiz eta momentu batzuetan pentsatu erabat diferenteak zirela, gaur egun, horren inguruan ikertu dutenek sistema bera direla esan dute, estilo eta aldaerengatik ezberdinduta».\nDantza tradizionalaren nazioarteko jaialdi hau bi egunetan ospatzen da. Lehenik eta behin, larunbatean Iruñean izango dira. Alde Zaharreko kaleetan zehar kalejira egin ondoren, 18.00etan emango diote hasiera jaialdiari Burgoen plazan. Segidan, gainera, dantzaldi irekia izango da Aiko taldearekin. Hurrengo egunean, Eibarren ospatuko da Ezpalak. Goizez egingo dute jaialdia Untzaga plazan 12.00etatik aurrera. Larunbateko talde guztiak izango dira Eibarren, Luzaideko bolant-dantzariak izan ezik. Aiko taldeak dantzaldi irekia eskainiko du eta, gero, erromeriari hasiera emango diote.\n«Errepertorioa ikusita, argi izan genuen ikuskizun zati bat egingo genuela, baina beste zati batek dantza irekitzeko borondatea du», esan du Oierrek. Aiko taldekoekin jarri ziren harremanetan eta dantzaldiak antolatzeaz gain, dantza jauzien inguruan prestatu duen Urraska CD-Liburuaren aurrerapena eskainiko dute.\nEzpalak jaialdiak dantza jauziak landuko dituen urtean Aiko taldea izango da dantzaldietan. Kasualitatez, talde hau «Urraska. Dantza jauziak» CD-liburu-DVDa prestatzen ari zen. «Guretzako oso pozgarria izan da hau», esan du Araolazak. Ekainaren 12an, Durangon Dantzazale Egunaren ospakizunean egingo dute aurkezpena; hala ere, asteburu honetan aurrerapen bat ikusteko aukera egongo da. Aiko Taldeak egin eta Nevada-Renoko (AEB) Eusko Ikaskuntzen Zentroak argitaratuko duen lan pedagogiko-didaktiko bat da. Jauziei eskainitako CD-liburu honek 70eko hamarkadan Miguel Angel Sagasetak Luzaide inguruan bildutako jauzien errepertorio osoaren interpretazio musikala eskaintzen du. Oierren aburuz, musikologiaren aldetik oso ekarpen interesgarria da: «Urte dexenteko ikerketa baten ondorioa da. Musiken interpretazioa eta berreskuratutako piezak daude. Materiala oso eskura jarriko dute, partiturak eta dokumentazio askorekin». Aiko taldeak urtero egiten duen Dantzaldi Ibiltaria Egunaren edizio berezia dauka esku artean: «Jauzien errepertorioan oinarrituko da eta jauziak dantzatzeko era ezberdinak ikusteko aukera izango dugu, baita jauzi `guztiak' dantzatzeko erronka ere bai».


Kanten kantoia - Kanturako zaletasuna familian\nKanturako zaletasuna familian
Musikarako zaletasuna izan dute familian. Solfeoa ikasten hasi ziren, baina ez omen zuten behar bezala ikasi. Kantatzeko joera handia zuten bai anaiek eta baita lehengusu batek ere, tartean Nemesio Etxanizen kantak. Lehen tabernetan kanturako zaletasun handiagoa zegoen, baina pixkanaka galtzen joan da. Kantak liburu edo liburuxketatik buruz ikasten zituzten.
\nMusikarako zaletasuna izan dute familian. Solfeoa ikasten hasi ziren, baina ez omen zuten behar bezala ikasi. Kantatzeko joera handia zuten bai anaiek eta baita lehengusu batek ere, tartean Nemesio Etxanizen kantak. Lehen tabernetan kanturako zaletasun handiagoa zegoen, baina pixkanaka galtzen joan da. Kantak liburu edo liburuxketatik buruz ikasten zituzten.\nInformazio gehiago: Kanturako zaletasuna familian